Bananas taldeari elkarrizketa (2021) - MondoSonoro\nEntrevistas / Bananas\n“Hasiera batean, taldea eskenatokian lan hori ez defendatzeko asmoarekin sortu zan”\nReuben Weedianaut — 15-11-2021\nEstatu mailan, screamo talde gutxi topatu genezakeen Viva Belgrado-ren estanda aurretik. Beraien artean, onen(etariko)a (eta bakarra geure hizkuntzan) Yaw izan ziren. LP bakarrarekin (“Malda”, 2013), hardcore doinuen maitaleen artean gurtza sendo bat sortu zuten (askok gogoan dute beraien kontzertu mitikoa Deustuko Gazte Lokalean Oathbreaker-ekin batera) bost urte ingururen buruan desagertzeko.\n2018an, eskukada zale ohartu ziren Bananas izen xelebreko taldearen agerpenaz. Kasete formatuan bakarrik argia ikusi zuten bost abesti ezin freskoago eta gero (“Azal Bat Urdiña”, Crystal Mine, 2018), agertu bezain azkar desagertu ziren. Baina ezin ukatu garraxi eta letra hain berezi hoiek Gartxot-en garun ta eztarritik zetozela. Diska berri batekin berragertu dira brote pandemikoa bailira (“Garun Ta Eztarri”, 2021), eta aitzaki horrekin, abeslari eta letragilearekin xolasalditxoa izan dugu beti plazer den maisuki jorratzen duen euskera horretan. Hemen jasotako hitzen uzta.\nHasteko, nortzuk zarete Bananas ta nondik zatozie?\nBananas gera, oraintxe bertan, bost pertsona. Hasiera batean bost ginan, baino Rubén ez da egon bigarren kaleratze honetan. Hasi ginan Adrenalized taldeko Iri, Madeleine taldeko Itzal eta biok, eta gero talde askotan ibili dan Xabi Arratibel eta Cohen-eko Rubén. Hor juntatu ginen pixka bat 2018an bakoitzak bere proiektuak funtzionamenduan zeukalarik, Touché Amoré estatubatuar taldearen “Stage Four” diskazua entzun genun denak, gustatu zitzaigun eta erabaki genun horrelako antzeko zerbait egitea. Nik esango nuke bakoitzak bere taldean ya zetorrela pixkat egurra ateratzetik baina hau izan da fusio bat, fusio moduko bat bakoitzak zetorren toki hoietatik leku komun bat bilatzera. Hasieratikan planteatu zan inolako, ez dakit nola esan, biderik egiteko asmorik gabe, hau da: bost abesti egingo ditugu, grabatuko ditugu lokalean eta let’s go. Pixkat intentzio horrekin, ez gero hori entsaiatu eta zuzenean jotzeko intentzioarekin. Hori izan zan 2018an, atera genitun kopia batzuk kasetean eta igo genun gauza guztiak bezela sareetara, eta bueno, espera txikia baino nahiko erantzun positiboa jaso zuen eta gu oso gustora geratu ginan. Eta gero ba, esan dizudan bezala, beste taldeen dinamiketan eta bakoitzaren bizitzaren tarteetan, hiru urte beranduago eta pandemia medio, aurkitu dugu berriz tartea juntatzeko dena. Kasu hontan Adrenalized-eko Ander dago Rubén-en ordez, baino bi guitarrak jarraitzen dogu eta batze horren ondorioa izan da oraintxe bertan atera dogun “Garun Ta Eztarri”, orain bai diskoa. Aurrekoak bost abesti zeuzkan, ba honek zortzi. Ya ez dakit zer dan EP bat, zer dan disko bat, baino aurrekoa ziran bost abesti eta oraingoan dira zortzi. Ordun pixkat hori da, nik esango nuke bai dala beste proiektuek uzten ziguten tarteetan egur pixkat egiteko intentzio xumearekin sortu dan side-project hoietako bat. Orain ere animatu dira zigilu batzuk biniloa ateratzeko eta egia esan ba pozik gaude, ez? Xumetasunetik egindako zerbait baino guretzako ere potentea dana, ta gozatzen ari gea, egia esan. Ustet hori dala más o menos.\nKuriosidade hutsetik, nondik dator zuen izena?\nEsango nuke, gaur egun sortzen diran gure edadeko sateliteok dauzkagun horrelako txorraden munduan. Zailena izaten da hasieran izen bat lortzea, ta ez naiz gogoratzen, baina nik ustet izan zala “nola deituko gara?”, “¿cómo nos vamos a llamar?”, horretan norbaitek botako zun eta ya está. Ez dauka, edo igual bai eta ez naiz gogoratzen, baino ez dauka beste munduko azalpenik. Bere garaian ere Madeleine berarekin horrela egin genun, “a ver, nola deituko gea?”, telebistan Madeline neskato hori galdu zan, gero denborarekin ikusita begira ze tragedia, baino da momentuan jotzen dezu inguruan daukazun iturriei, izan notiziak, izan zure txorakeriak buruan… ta Bananas-ena izan zen hori, grazia egingo zion norbaiti, edo lauri, edo bostei, eta vaya…\nPortada ikusita, diska berriaren kontzeptuari buruz zer esan dezakeguzu?\nNik uste det gustatzen zaigula bostoi, bakoitza bere aldetik baina beren proiektutan ere bai, jokatzea beti, ez dakit nola esan… Nik uste det kontzepturik ez dagola, kontzeptua, ni behintzat letragile eta kantari bezela, kontzeptua beti da existenzialismo hori. Nola bizi geran, barne mundua… Sentimendu hoiek, eta beti hori dago asoziatuta kolore ilunarekin, lugubreekin, eta bueno, gustatzen zitzaigun, barruan badago sentimenduen kolekzio bat, askotan sakonak, mingarriak, aurnasketara bideratzen dutenak... prosezu hori ere bai da koloretsua eta neri gustatzen zait barruan mami ilun-argi horrek daukan zerbaitek azalean eukitzea horrelako collage bat. Azkenean ideia izan zan Ander-ek egitea, ibiltzen dala diseinu munduan, collage-arena Iri-k proposatu zuen oker ez banago, eta hor ideia izan zan ba, bai abestietan aipatzen diran figurak, izan zaldi bat, izan ibai bat, izan hirugarren postua; eta gero ere bai, grazia egiten diguten gure bizitzako elementuak: izan Txiribiton bat, Super Bat Kluba, tabakoa, Grammy batzuk, guk broma daukagulako diskak ez ote duen Grammy Latino-a irabaziko… Badakizu? Horrelako talde barneko bromak eta denak pixka bat kolore argi hoiekin nahastuta ere. Ez dakit intentzionalki, baina sortzeko ere txoke hori, barruan dagoen eduki ausnarkor ilun eta kanpoan dagoen azal argitsu horrekin. Neri asko gustatzen zait.\nEuskararekin jokatzen duzun modu hori oso berezia egiten da zure taldeak entzuterakoan.\nNik beti esaten det, badaude musikaren munduan instrumento bati atxikita dagoen jendea, entzulearentzat dinot, edo instrumentu batetikan ikusten duela bere kreatibidadea garatzen, eta neri pasatzen zait kantuan eta hitzekin. Nere bi herramientak hoiek dira, gustatzen zait aldaera ezberdinak erabiltzea adibidez ahotsean proiektatzean. Batez ere gustatzen zait hitzei ahalik eta mami gehiena ateratzen. Gustatzen zait fonetikarekin jolastea. Gustatzen zait euskal fonetika ohiko hoiei pixkat buelta ematea eta saiatzea mezu, ez dakit anitza dena, originala ere ez, baino… Nik ikusten det esaldi bat riff bat bezela, eta esaldi bat izan daiteke jada entzun dituzun mila riffen antzekoa edo esaldi bat izan daiteke berria egiten zaizun originalidade puntua daukana. Gauzak beti datozte nunbaitetik, nik ez det ezer asmatu eta ez naiz ezerren eredu, baino nik ematen diot hitzen joko horri garrantzia eta nik hor disfrutatzen det gehien. Hau da: silabak muntatzen, errima arraroak egiten, inkluso batzutan hitzak ere asmatzen eta neretzako hizkuntzan dago espresiorik haundiena. Nere iritzi pertsonalean, ez talde bezala.\nZergaitik Corsario Studios eta Lolo-rekin grabatzeko erabakia? Gauza onak besterik ez ditut entzun berataz.\nHori azkenean da zirkunstanziala ere zentzu onean. Adrenalized-ekoek daukate hor lokal bat non haien grabaketak egin dituzten urtetan zehar, Lolo gainera Adrenalized-eko partaidea da, nik ustet badakiela ere bai, nola esan, neurria hartuta diola. Bai Iri-ri, bai Tejas-i kasu honetan. Iri eta Tejas ere oso ondo moldatzen dira beraien gauzak horrela grabatzen lokalean. Izan da oso etxeko prosezu bat bezela: lokalera jun, gauzak piztu, probak egin eta lokalean bertan grabatutako gauza bada, lokalean bertan nahasten du Lolo-k. Ta nik uste det zirkunstantzialki, gertutasunagatik eta laguntasunagaitik egindako hautu bat dala eta nik uste det ere taldearen proposamenari eta barnean daukagun dinamikari ere zentzua ematen diona. Azkenean gertuko dan zerbait egitea gertukoekin ere, hala esango nuke. Eta biba Lolo bai, Lolo da el mejor.\nNola suertatzen da Viva Belgrado-ko Cándido-rekin kolaborazioa eta nolatan euskaraz ere?\nAzkenean, ez dakienak baino gu badaramagu gure taldetan hamarkada bat baino gehiago jotzen eta Viva Belgrado bada bide horretan aspaldi ezagututako talde bat, sentimenduak ohiuen bitartez transmititzen dan estilo honetan, ez dakit zelan deitu, atzean paisaje gogor edo lasaiagoekin, deitu screamo, deitu post-hardcore, deitu pizza jamón y queso, ez zait ajola. Bide horretan bada Viva Belgrado, neretzat esango nuke, eta guretzat ere bai, erreferentzia bat. Guk zortea daukagu laguntasun haundi bat daukagula, talde bezela eta maila indibidualean ere bai, eta bueno, bera oso zalea zan Bananas-en lehenengo “Azal Bat, Urdina” EP horrena, eta esan genuen: “Cándido-ri esaten badiogu zerbait egiteko?” Eta nik argi neukan, eta ez da hemen euskera gutxitua den hizkuntza izanik, ez nabil ere horren aldarri bat egiten, eh? Baino bai iruditzen zitzaidan kantatu behar zuela gure sentimendu hori garatzen duen hizkuntzan. Esperimentu hori oso oso interesgarria egiten zait. Azkenean hemen komunikatzeaz ari gera, sentimenduak, ez dakit mezuak, ez dakit aldarriak, baina komunikatzeaz ari gera, eta nik bihotzetik hain gertu sentitzen dudan zerbait, nik nahi nuen berak bihotzetik gertu sentitzen zun hizkuntzan egitea, hau da, berea, gaztelania kasu honetan, eta berak bialdu zidan eskeini genion zati horretan zer esan nahi zuen, oso polita zala gainera gazteleraz, eta nik egin nuen normalean egiten dudan hori: itzulpen bat egitea, bertsiotan egiten detena, fonetika errespetatuz esan berak esaten duen hori. Eta bera animatu zan eta zurea ez dan hizkuntza batean ematen dio, nola esan, joku abentura puntu bat, eta neretzako estetikoki, norbaitek esan dezake hain potentea ez dela, baina neretzako da oso barne prosezu interno eta laguntasun baten oinarritutako prosezu horren emaitza. Eta nik egin nion esan dizudan bezela: ba deskribatu esanahi hau, audioak bidali, hau horrela esaten da eta gero bueno… berak ere bere modura egin du eta nik badakit ere izugarri landuta hor zetak, eta gauzak… beti dago hobetzeko zerbait, baino utzi degu lehenengo bidali ziguna berari atera zitzaion bezela. Hori iruditzen zait dala bai ulermena, bai beste edozein aldagai baino inportanteagoa: berak eskeini zula bere burua hori egiteko, gustora sentitu zala, eta ba neri imaginatu, Cándido gure abestian izatea, nik hemen gelan edo lokalean idatzitako hori euskeraz botatzen entzutea, ba imaginatu dezakezu ze poztasuna dan.\nAskorentzat, Yaw estatu mailan egon den screamo talderik onetarikoa izan zen, ta askok ere beraien oinordekotzat zaituzte. Zer esan dezakedazu eszena txiki-txiki horretan ematen den iritzi hontaz?\nUlertzen det, ni ez naiz oso… Nik maila pertsonalean hitzegingo det, ezin det beste lau kasuen iritzirik eman, ordun hau da nire iritzi pertsonala. Nik bastante naturalizatuta daukat bizitzan gauzak pasatzen dirala, gauzak bere denbora dutela, eta nik ez det ikusten Bananas Yaw berri bat bezela, hasteko Yaw izan zalako Yaw osatzen genuen lau pertsonen lehenengo taldea, eta gaztetasun eta pasioz beteta zegon hasiera horren ondorio bat, hemezortzi-hemeretzi urtekin, eta zuk jakingo duzun bezela, ba bizitza pasatzen da, etortzen dira declaración de la rentak, jendea enamoratu egiten da, hamarkadak pasatzen dira, jendeak semeak eukitzen ditu, eta bizitza pasatzen da. Ordun, nik ez det ikusten perspektiba horrekin, screamo mailan Yaw zen estatuko ezdakizer, ta ez. Guk egin genun barruak eskatzen ziguna, eta proiektu hori bukatu zan bizitzak hala nahi zuelako eta motibazio hori ez dakit ez den, baina bai, ba bueno, azkenean bukatu da, amistosoa, de puta madre, lagunak gera, batzuk taldeak dauzkagu oraindik ere elkarrekin… Ordun, nostalgia onenarekin begiratzen det, eta Bananas-entzat ez hor inoren ondorengo izatera, ez ezer. Bananas ere da: bizitzak jarri gaitu 2018 batean, bost lagun, abesti batzuk sortzeko nahiarekin, eta punto. Neretzako hor hasten da ta hor bukatzen da. Gero ya jendeari zer iruditzen zaion, jendeak zerekin konparatzen duen eta hori, neri pixkat etzait ajola. Ez det sentitzen hori neregan, adibidez, estiloa ni baldin banago kantatzen Yaw-en egiten nuen antzeko, eta gainera ni naiz mezua sortzen duena, kasu hontan idazlea, ba sentitzen det. Yaw faltan botatzen duen norbaitek ba Bananas-en aurki dezake arrasgune txiki bat, antzekoa den zerbait. Baina ez dago intentzio horrekin eginda, ezta gutxiago ere, eta ez dago inungo eredu edo estatu mailan talde onena izateko intentzioarekin, ezta gutxiago ere. Nik dena askoz naturalago sentitzen det, ez diot hainbeste buelta ematen. Hori ginen. Yaw-ren kasuan nik uste denok daukagula izugarrizko oroitzapen onak. Azkenean inozentziatik jaio zen gauza batek zer formatu zun, ze txokotara eraman gindun, ze laguntasun egin dizkigun, gaur egun ere mantentzen diranak, begira, zurekin hitzegiten ari naiz orain. Neretzako da gehiago sekuentzia humano bat, sekuentzia estilistiko edo Top 10 edo ezdakizer bat baino, ez dakit esplikatzen naizen…\nOrain Viva Belgrado-k eszena ankaz gora utzi duela hainbeste arlotan, uste duzue Bananas-ek bertan bere txokoa topatu dezakela?\nNik ustet zerbait egiten badezu barrutik, barruan mezua dezulako, txoko hori ya badaukazula. Guztia jendearen asimilazio eta iritziak dira. Nik uste det txoko bat badaukagula sormenaren munduan egin degulako lan bat, landua eta kaleratzea lortu dogulako, eta horrek ya ematen dio zer esan bat. Gero, aipatzen dezun Viva Belgrado, edo beste edozein talderen zaleren batek, aurkitzen badu geltoki polit bat Bananas-engan hori kontsumitzeko ta hori disfrutatzeko, eta jendeak hala ebatzi du eta hala pasatzen da kasu batzutan, biba hori. Viva Belgrado. Biba bizitza. Baino, es que nik ikusten ditut gauzak askoz sinpleago. Ez det ikusten, berriz diot, inork ireki dun bide bati jarraitzen ari gerala, ez iraganeko talde baten bestigio modukoa dala… Egin ditugu bost abesti estilo batekoak, arrazoia daukazu, igual estatu mailan hainbeste ez dala ematen, euskera bezalako hizkuntza batean gutxiago, eta gainera ni lehen neukan talde baten bezala, eta zuk esan dezun guztian arrazoia dezu, baino nik ez det horrela sentitzen. Neretzako inportantea da abestiak sortzea, norberak sortzen dituenak gertuko sentitzea abesti hoiek, eta bidean beste norbaitek gertuko sentitzen baditu eta hala sortzen badegu unidade humano bat eta sentimenduena, hori da neretzako helburu nagusia. Beste guztia da ondorioa, ta ondorio hoiek ez dira inoiz aurretik diseinatutako ondorioak. Oso prosezu naturala dela uste det nik.\nZe garrantzi ematen diozue zuen lehen diska Aloud Music bezalako zigilu batean ateratzeari, aipatutako Viva Belgrado ere bertan daudela?\nIgual ni ez naiz onena hor erantzuteko, zergatikan naiz formatu fisikoaren fanaren kontrakoa. Ez daukat ezta nere taldeena, eta urteak daramatzat gauzak kaleratzen. Igual besteek hobeto erantzungo lizukekete baino, esango nuke zigiluen arteko elkarlana dala ere, azken urteotan bakoitzak maila indibidualean eta taldetan egin duen bide humano horretan lortu diran laguntasun hoiek kasu honetan izan duten ondorioa. Bidai luzea eta zigilu askoren elkarlanen kaleratzea. Aloud izan daiteke kasu honetan, badirudi lehen aipatu dezun klasifikazio moduko hoietan estatu mailan badala ente bat izen bat daukana, prestigioa daukana, ta ordun esango nuke ohorea badala Aloud-en egotea, beraiei gustatzen zaielako. Baina ohorea dan bezela Aloud baino ez hain sona handia duten beste zigilu hoien babesa jasotzea. Babesa azkenean da humanoa. Euki dezakezun izen, baliabide edo estatusaren gainetik, azkenean Aloud bezain beste gizaseme askoren babesa eta esfortzua dago atzean. Eta hori da azken urteotan egindako bidearen ondorioa. Nik horri bai ematen diot izugarrizko garrantzia. Atzera begiratu, eta bidean ezagututako jende horrekin egin dituzun loturen ondorio bat izatea adibidez horrelako lan bat erkarlanean kaleratzea. Hori bai da lorpen polit bat. Gero ya, aukerak emango dizkizun Aloud-ek izan dezakeen irismenaren harira, jende gehiagok entzun zaitzan edo ez, galdu egiten naiz, ez dakit. Ondo iruditzen zait.\nZer dakarte Bananas-ek euskal eszenara Adrenalized edo Madeleine bezalako taldeek eskeintzen ez dutenik?\nNik ustet ezer. Ez dakargu ezer. Sentimendu batzuei forma eman eta taula gainean, edo ez, edo abesti formatuan egiten ditun edonork, nik ustet zeozer bakarra eta berezia sortzen duela. Guk ez daukagu ezer beste jendeak daukana edo ez. Gu gera gu, saiatu gera ilusio itur bat ematen bost pertsonen artean, lortu degu, eta guk daukagu saiakera. Beste talde guztiek bezela eta ya está. Eta nahi badezu erantzun bat, ba ez dakit, talde izen exotiko bat, igual. Jajaja… Hori ez daukagu... Jajaja… Ez dakit, ez det uste ezer daukagunik berezia.\nInoiz taularatu ez den talde bat izanik, ze asmo dituzue hemendik aurrera kontzertuen aldetik?\n2018an batu ginen eta argi geneukan zuzenean ez jotzeko proiektu bat zala, nahiz eta ni pertsonalki zuzenekoen oso zalea naizen, bai publiko bezela bai eskenatoki gainean, baino hasiera batean hala sortu zan taldea. Eskenatokian lan hori ez defendatzeko asmoarekin. Gero pandemia etorri danean, olatu kreatibo horri forma eman eta disko bat egin dogunean, nola ez, sortu dira zuzenean jotzeko grin hoiek, eta nik ustet zerbait egingo dogula etorkizun ez oso urrunean. Baino nik, eta hau ere suposatzen det taldean pixkanaka hitzegiten joango gerala, hau iritzi pertsonala da, nik ikusten dut Bananas oso CDan kontsumitzeko zerbait bezela, eta egunen batean eskenatoki gainean zerbait pasa baldin behar bada, gauza oso puntual bat bezela. Eta horren arrazoiak pertsonalak dira, nik ustet momentu bateko espresio oso puntuala dala, eta neretzako maila pertsonalean oso katartikoa eta oso exijentea, bai fisikoki eta batez ere psikologikoki. Ordun, egunen batean zerbait pasatu behar bada, nahiko nuke izatea gauza bat oso puntuala, ez naz ikusten eskenatoki batean gainean hau hiru egun segidan defendatzen, Donostin, Bilbon, Arrasaten, Lleidan eta Zaragozan. Ez naz ikusten, ez dakit zergatik. Ikusten det oso festa emozional puntual bat egiteko gogoa igual badaukagula buruan, baino hori, gertukoekin, gau berezietan, ez det ikusten hau birak egiteko talde bat bezela, ez det hala sentitzen nik, baina bueno, hasiera batean oso argi zegoen hori horrela izango zala, orain diska berri honekin goratu dira pixkat ere eskenatokian defendatzeko grin hoiek, baina nik ustet pixkanaka, lasai, eta zentzuz jokatuko degula lan berezi hori emateko bere eskenatokiko kabu hori momentu puntual batean, eta ya está. Baino bueno, hori nere iritzi pertsonala da, igual nahiz eta hau adostuta dagon, beste norbaiti galdetuko bazenio, esango lizuke “ostra, ba ni jungo nintzake hiru aste egunero jotzera por ahí!”, eta hori ere zilegi da. Nik nere iritzia eman dizut. Hori da printzipioz dana, baino bueno, ea ze modutan bizi gean, gauzak nola aldatzen diran, eta batek daki.\nCrítica de 'El Camino' de The Black Keys en su versión 10th Anniversary Super Deluxe Edition 1.142 vistas


Osasuna kalean paziente eta herritarrak osasunaren zaintzan ahaldundu nahi ditugun osasun-dibulgazioko hitzaldiak dira. Oraingo honetan, kanpaina hau etxe guztietara hurbildu nahi dugu, eta, egoera epidemiologikoa dela-eta, online asistentzia-sistemara aldatu. Osasuna Etxean ekimenaren helburua osasuna zabaltzea da oraindik ere. Ostiralean, Apirilak 3, 12:00etan gure sare sozialen bidez, zuzeneko emankizunak jarraitu ahal izango ditu jendeak.\nKoronabirusaren pandemiak pertsonen egunerokotasuna errotik aldatu du. Birusaren hedapen azkarrak segurtasun neurri drastikoak hartzera behartu gaitu, berrogeialdia kasu. Herritarrak etxean egotea da egun gehiena Covid-19 kutsatzea modu egokian geldiarazteko modu bakarra, baina horrek ez du esan nahi informazio jardunaldiez gozatu ezin duenak jendeak euren etxeetatik mugitu gabe.\nEgoera ikusita, Asuncion Klinikatik Osasuna Kalean gure agenda geldiarazi behar izan dugu. Erabiltzaileak eta pazienteak informatzen eta entretenitzen jarraitzeko beste aukera bat emate aldera, OSASUNA ETXEAN online jardunaldia egitea erabaki dugu. Osasun-arloko profesional askok ere etxean egon behar dute pazientearen segurtasunagatik. Horregatik, ekimen berri honekin elkartasunez bat egitea erabaki dugu, #EntreTodxsLoParamos #GuztiokGelditukoDugu leloa daraman ekimen berri honekin.\nOstiralean, apirilak 3, 12: 00etan gure sare sozialen bidez, zuzeneko emankizunak jarraitu ahal izango ditu jendeak. Guztiak kronometratuta daude eta ordutegi espezifikoa dute, aurrez aurreko jardunaldia balitz bezala. Horrela, bat egiten dugu etxean geratzeko ideiarekin, herritar guztiak kontzientziatzeko koronabirusaren aurrean hartutako segurtasun-neurriei buruz.\nGai ugari berrogeialdian\nAsuncion Klinikak egingo duen online jardunaldi honetan hainbat gai izango ditugu, informazioa zabaltzeko eta entretenitzeko. Lehenengo blokean, Nutrizioa eta Osasun Fisikoa izenekoan, Ariane Nuñez dietista-nutrizionista izango dugu. Elikadura osasungarria eta egoeraren aurkako erosketa oldarkorren kontrolari buruz hitz egingo du; Luis Sollet kardiologoak koronavirusaren aurkako gomendio batzuk emango dizkigu paziente kardiobaskularrentzat; Jeny Rodríguez eta Xabi Gonalez prestatzaile fisikoek blokea amaituko dute, etxean egiteko ariketa eta errutina sinple eta praktikoekin.\nBigarren blokea Euskarazko entretenimenduari buruzkoa izango da; Koldo Urrestarazuk, klinikako Euskara Batzordeko koordinatzaileak, berrogeialdi hau entretenimenduz amaitzeko esteka eta gomendio batzuk emango ditu. Azken blokea Osasun Mentalari buruzkoa izango da; Montserrat Corchete psikologoak entzierrotik geratzen diren egunei eta konfinamendu osteko egunei nola aurre egin azalduko du.


N5 Burger Garage. Jan ezazu zure hanburgesa mekanika tailer batean | Sormenak linean\nMekanikarengana joateak egoera txarra dakar beti zure ibilgailuarekin duzun harremanean. Autoa higatzearen ondorioz behin eta berriro pasatu behar dugun zorigaitz horietako bat da. Eta zenbat eta zaharragoa izan, orduan eta gehiago pasatu behar dugu bertatik. Zuzendaria gure lagun bihurtzen den unea iristen denean, nahiz eta gu jipoitu prezioekin, zerbitzuan dagoen hanburgesan hanburgesa soil bat ere izan ez dezagun.\nIngurune guztiz maltzurra dirudi gozatzeko, edo gutxienez daukagun irudi hori. Francisco Segarrak egin du berriro. Negozioetan barruko diseinuaren arauak hausteagatik ezaguna den barruko diseinatzaileak N5 Burger iraultza ekarri du. Orain: garajea. Hirurogeita hamarreko hamarkadako ibilgailuak konpontzeko garaje itxura duen ingurunea, hanburgesa-juntura bihurtua.\nValentziako erdigunean Giro izugarria duen jatetxe atipikoa aurkitu dugu. Ez da Francisco Segarrak ikusi duen lehen N5 Burgerra, baina orain arte bezala, inork ez du antzera egin. Horietako bakoitzari giro desberdina eman zaio. -N aurkitutakoaren antzera Castellón zentroa hogeiko hamarkadan inspiratuta, ikus dezakezun elite mailako ingurunearekin.\n1 Guztiz Francisco Segarra kontzeptua\n2 70eko hamarkada orain\n3 Ondorengo argazkiek traba egingo dizute\nGuztiz Francisco Segarra kontzeptua\nEsan bezala, identitate paregabea duen jatetxea eta Espainian barne diseinuan aitzindaria. Valentziako erdialdean oharkabean pasatzen ez den negozio eredu harrigarria. Eta ziur asko inon ezagutzen ez dena. Inguru horretan bizi ez garen askok ziur asko poztuko ginateke gure herrian horrelako zerbait edukitzeaz.\n«Francisco Segarrak bere kontzeptua garatzen du espazioak diseinatzeko artea mugaraino eramanez. Azken xehetasunera arte apaindua, beldurrik gabekoa da eta izaera ematen du. Emaitza jatetxe paregabea eta berezia da, oso menu osasuntsua duena.\nAtaria gainditu bezain laster, motorren zarata eta gasolina usaina sumatzen ditugu. Ponpa zahar baten aurrean, gure txanda itxaroten dugu. Zerbitzaria, bata jantzita, gure mahaira lagun. Berehala lekuan kokatzen gaituzten Derbie eta Bultaco zaharren aurretik igaroko gara. Ez dago zalantzarik, benetako tailer mekaniko batean gaude ... »\n70eko hamarkada orain\nFrancisco Segarratik jatetxearen diseinua Citroën HY-n oinarritzen dela esan digute jatetxearen erdian dagoena. Goi mailako sukaldaritzako elikagaien kamioia gurpil gainean. Eta espero da, lokalaren "epizentroan" kokatuta baitago, oharkabean pasatzen ez den zerbait. Barruan, hanburgesak gourmet prestatzen dira, 5. zenbakiko firmaren espezialitatea, urtaro bakoitzeko produktuekin egindako koloratzaile edo kontserbatzailerik gabe.\nFrancisco Segarraren espiritu ausartena jatetxe paregabearen diseinuan. Ostalaritza sektorean negozio eredu berrien sortzaile osoa.\nJarduera etengabeak arrastoa utzi zuen tailerrean. Baldosa hormek urteen higadura erakusten dute eta bernizatutako zoruak koipea eta olio orbanak simulatzen ditu. Herdoildutako burdinak altzariak hartzen ditu, oso akabera zaharrarekin. Estilo industriala lokaleko txoko guztietara iristen da.\nAldageletako ate batek kabina txiki bati ematen dio lekua. Tailerraren intimitatean sartzen gara eta kristalezko sabaiaren azpian, garaipen handiko bitxiak. Garaikurren, kaskoaren eta lasterketa-jantziaren benetako bilduma, bat-batean benetako moto zirkuituaren harmailetara eramango gaituena. Metalezko xaflen artean, tresnek hartzen dute protagonismoa tailerreko kutxetan. Barautsak, alikaz betetako lanparak, hormatik zintzilik dauden kableak ... Lanera hasteko dena! Mahai-tresneria bera ere, giltza moduan diseinatua.\nHanburgesa azkar, erraz eta frijitua dela pentsatzen baduzu, oso oker zaude. Goi mailako sukaldaritzako janaria jatetxe honetan eskaintzen da. Galiziako behi hanburgesak, etxeko guacamole tortilla patatekin lagunduta, 150 gramo patata moulard arkume esnearekin tipularekin, etab. Luxu bat.\nOndorengo argazkiek traba egingo dizute\nArtikuluaren bide osoa: Sormena linean » General » N5 Burger Garage. Jan hanburgesa denda mekaniko batean\nInstagramek zure konexio denbora agerian uzten du eta pantaila pantailen berri ematen du


Sagar | Online larre nekazaria | October 2019\nNola hazten sagar barietate Delight bere lorategian\nApple Tree Delight-ek lorezainak erakartzen ditu barietateen deskribapenarekin. Frutak tamaina handiak erakartzen ditu, alboetan gorritzen diren ahoa eta usain aberatsa. Beren zapore gozo atsegina mugurdi-notekin eta garratz arinarekin interesgarria da. Are gehiago, sagarrondoen heldutasun goiztiarra bezalakoa da, haien gaixotasuna eta izoztearen aurkako erresistentzia. Dezagun postre barietate berri honen pros eta txar guztiak ulertu eta zuhaitzaren ezaugarriak aztertu.\nNeguan sagarrak izozteko metodo onenak\nNeguan sagar izozteak zure neguko dieta bitamina eta aberastasun handiagoa lortzeko modurik onenetakoa da. Kostu txikia eta uzta errazak direla eta, sukaldaritzan oso erabilitako fruituak dira. Etxekoandreak, jakina, sagarrak izoztutako hamaika plater ezagutzen dituzte eta neguan hotzek ahuldutako gorputza mesede egingo diete.\nSagar lehorren propietate erabilgarriak eta contraindicaciones: bilketa eta biltegiratzea\nNeguan sagar biltzeko modurik errazena lehortzea da. Konposizio kimiko aberatsa dela eta, sagar lehorrak sendatzeko propietate ugari dituzte. Apple-ko lehortzea oso erabilia da sukaldaritzan: ezagunak diren konpotez gain, tarta, krepe, entsaladak, gelatina egiteko ere erabiltzen dira, zerealetan eta teari gehitu eta gordinik jan.\nNeguan sagar saguzar errezetak\nGutako askorentzat, negurako sagarrondoko kontserbak, esate baterako, konpotak, zukuak eta bestelako prestakinak, oporretara eta haurtzaroko erruarekin lotuta daude. Eta billetak, non, sagar gain, badira beste fruitu eta baia, ekarri neguan hotza gaueko lurrintsu baratze oroitzapen. Gainera, sagarrak biltzea oso ona da osasunarentzat, neguan bitaminak askotan falta zaizkigulako.\nSagar biltzeko neguan neguan errezeta onenak\nFruta errezetak egiaztatutako errezeten arabera, Appleko hutsuneak eguneroko dietan erabilgarri izango dira. Prestakuntza teknologikoa errespetatuz, produktu horiek ez dute sagar maitaleei gustu zoragarriaz gozatuko, baizik eta gorputzeko benetako bitamina iturri bihurtuko dira. Badakizu? Antzinako Errusian egindako pintura guztietan, Eden lorategia sagarrondoekin landatu zen.\nNola prestatu etxeko sagarra sagardoa\nSagar marmeladak egiten ditugu, patata-purea eta jelea egiten ditugu, konposta itxi edo pastelen betegarri gisa gehituz, baina hauek ez dira fruta erabilera posible guztiak, beraz, sagardoa zaporetsu eta osasuntsua alternatiba gisa erabil dezakezu. Zein edari eta nola egin etxean irakurri.\nCopyright 2019 \_ Online larre nekazaria \_ Sagar


Irekia Eusko Jaurlaritza - Gobierno Vasco :: EHAA xedapena 201905651\nAldizkariaren data: 2019-12-10 Aldizkari honetan argitaratua: 2019234\n193/2019 DEKRETUA, abenduaren 3koa, zeinaren bidez aldatzen baita Euskal Autonomia Erkidegoko Administrazioko sailetako eta erakunde autonomoetako lanpostuen zerrendak onartzen dituen Dekretua.\nXedapenaren zenbakia: 201900193\nXedapenaren data: 2019-12-03\nHurrenkenaren zenbakia: 201905651\nUrriaren 14ko 226/1997 Dekretuaren bidez, karrerako funtzionarioentzat eta lan-kontratuko langileentzat gordetako lanpostuen zerrendak onartu ziren. Dekretu hori zenbait aldiz aldatu da.\nHorrenbestez, Gobernantza Publiko eta Autogobernuko sailburuaren proposamenez, eta Gobernu Kontseiluak 2019ko abenduaren 3ko bileran eztabaidatu eta onartu ondoren, honako hau\nArtikulu bakarra.– Funtzionarioentzat gordetako lanpostuen zerrendetan egindako aldaketak onartzea. Zerrenda horiek dekretu honen eranskinean agertzen dira, eta urriaren 14ko 226/1997 Dekretua aldatzen duen ekainaren 26ko 105/2007 Dekretuaren bidez onartu ziren.\nDekretu honek amaiera ematen dio administrazio-bideari, eta, beronen aurka, aukerako berraztertze-errekurtsoa aurkez dakioke Gobernu Kontseiluari, hilabeteko epean, dekretua argitaratu eta hurrengo egunetik hasita; edo, bestela, administrazioarekiko auzi-errekurtsoa aurkez daiteke Euskal Autonomia Erkidegoko Justizia Auzitegi Nagusiko Administrazioarekiko Auzien Salan, bi hileko epean, dekretua argitaratu eta hurrengo egunetik hasita.\nVitoria-Gasteizen, 2019ko abenduaren 3an.\n192/2019 DEKRETUA, abenduaren 3koa, zeinaren bidez aldatzen baita Euskal Autonomia Erkidegoko Administrazioko sailetako eta erakunde autonomoetako lanpostuen zerrendak onartzen dituen Dekretua.


Analisia: Helburua merezimenduz beteta - - Zarauzkohitza.eus\nAnalisia: Helburua merezimenduz beteta\nGorka Peñagarikano Goikoetxea 2020-09-21 13:30\n2010ean jokatu zuen Enbatak azkenekoz TKEn. Alde handiz galdu zuen maila. Kuadrila desegin eta sakabanatu egin zen orduan eta, epe motzean, hondoa jo eta KAE2ra jaitsi zen.\nTaldea berregituratu eta urteetako lanaren poderioz, herriko gazteak hazi, hezi eta aukera emanda iritsi zen iaz mailarik gorenera. Sekulako lorpena. Aurtengoa, baina, ez dadila gera gutxiagorako: bide ezberdinetatik izanda ere, bi urteotan argi erakutsi dute hamabi traineru onenen artean lehiatzeko gai direla. Klubak eta herriak badu harro egoteko motiborik.\nTrantze gogorra pasatu zuten zarauztarrek larunbatean. Azkenean, justu-justu, bigarren izan ziren haizeak izugarri gogor astintzen zuen itsasoko estropadan. Zorionerako, egindako joaneko luze bikainek izan zuten saria helmugan. Igandean, berriz, Bilboko itsasadarreko saioan, errazago nagusitu ziren arraunean, eta zer esanik ez ziabogatan. Ederki asko gozatuko zuten azken luzean, erreferentziak nabarmen alde zituztela eta, jakinda, datorren urtean, bigarrenez jarraian, TKEn arituko direla.\nBilboko itsasadarrean jokatzeak, honako honetan, ez du bestetan bezainbesteko polemikarik izan. Bermeon erabaki zen erabakitzeko zegoen asko eta asko. Liga bai, behintzat. Bi puntuk bereizten zituzten ostiralean Hondarribia eta Santurtzi, eta erabakiorra zen itsasoko saioa. Buruz buruko norgehiagokan, azken luzean, palak ia joka, pittin bat azkarrago izan ziren bizkaitarrak. Igandean, kalearekin zorterik izan gabe gainera, gauzak oso gaizki egin behar zituen Santurtzik garaikurra ez eskuratzeko.\nOriok ere, azkenean kale: hortxe-hortxe izan du podiumeko hirugarren postua. Bi photofinish erabakigarri izan ditu asteburuan Bermeorekin, eta bietan kalterako suertatu zaie. Urrea balio zuten bi puntu urdinentzat, sailkapenean bat goitik geratzeko. Izan zitekeen aukera ederra Oriorentzat urtea hala moduz ondo bukatzeko, baina ez. Aurtengo denboraldiaren zaporeak gehiago du gazitik gozotik baino. Lehen saioetan emaitza hobeak ematen zituen Salsamendiren traineruak, baina beheranzko joera hartu eta ordutik ospakizunetarako motiborik ez du eman taldeak. Izango dute, orain, astia balorazioak egiteko, eta zerbait aldatzeko, akaso. Funtzionatzen ez duena aldatu egin ohi da, sarri.


Hebrearren hizkuntza semitikoa, feniziera, moabera eta ugariterarekin batera hizkuntza semitikoen ipar-mendebaldeko azpitalde kanaandarra osatzen duena. Antzina Palestinan mintzatzen zuten hebreera, eta K.a. III. mende aldera mendebaldeko aramerak ordezkatu zuen neurri handi batean; baina juduen liturgi hizkuntza gisa iraun zuen Palestinan bertan aurrenik eta juduen diasporan ia hogei mendez ondoren.\nXIX. eta XX. mendeetan berreskuratu egin dute juduek, eguneroko mintzaira arrunt eta kulturako hizkuntza bihurtuz; eta 1948an Israelgo estatua eraikitzean bertako hizkuntza ofizial aldarrikatu zuten. 22 kontsonanteko alfabeto berezia du hebreerak; eskuinetik ezkerrera eta normalean bokalik gabe idatzi izan dute, baina bokalak puntuen bidez adierazteko ohitura ere aski luzea da. Bibliaren edizio masoretikoa (K.o. VIII-X. mendeetakoa) bokalizazio eta guzti dago idatzita. Gaur egun bietara idazten dute. Lau garai bereizi ohi dituzte hebreeraren historian: Bibliako hebreera klasikoa (K.a. III. mendera arte), hebreera rabinikoa (K.o. II. mende inguruan Mishna izeneko idazkietan erabilitakoa), Erdi Arokoa (VI-XIX. mendeetakoa) eta hebreera modernoa (Israelgo gaurko hizkera).\nGarai bakoitzean beste hizkuntzen eragin aski handia izan du hebreerak; hitzak mailegatu ditu bereziki horietatik: akadieratik, sumerieratik eta Palestina inguruko beste hizkuntzetatik garai biblikoan, arameratik latinetik eta persieratik Mishna-ren garaian; grekotik, arabieratik, gaztelaniatik eta Europako beste hizkuntzetatik mailegatu ditu Erdi Aroan, baina aldi berean lan garrantzizkoa egin zuen hebreerazko literaturak hebreeraren beraren errotik eratorritako lexiko-sorkuntzan. Garai bakoitzeko hebreerak bere literatura aberatsa produzitu du: Biblia garai klasikoan, juduen tradizioak biltzen dituen Misha eta Talmud garai rabinikoan, prosa eta poesia aberatsa Erdi Aroan, eta literatur genero guztiak garai modernoan.\nGarai klasikoko hizkeran oinarritu dute funtsean hebreera modernoa, baina modernizaziorako hainbat berrikuntza egin behar izan dituzte, batez ere lexikoan. Estandarizaziorako, arazo nagusi hau eduki zuten aurrean: bi tradizio linguistiko edo dialekto handien, Ekialdeko eta Mendebaldeko diasporakoen, artean zein aukeratu. Ahoskerari dagokionez, Mendebaldeko sefardiena aukeratu eta Ekialdeko juduek egiten dituzten guturalen bereizkuntzak murriztera jo du hebreera modernoak. Lan ikaragarria egin behar izan dute juduek beren hizkuntza modernizatzeko, horren ezagutza zabaldu eta erabilera suspertzeko; mugimendu sionistaren barruan Eliezer ben Jehuda izan zen hebreeraren normalkuntzaren eta berreskurapen modernoaren aitzindari. 1903an sortu zuten Hebreeraren Akademia. Ulpanin izeneko hizkuntz eskolek eginkizun erabakigarria bete dute, diasporatik Israelera itzultzen ziren guztiei hebreera modernoa irakasteko.


Aldaketak egin ditu Udalak herriko zenbait aparkalekutan - Ayuntamiento de Orio\nAldaketak egin ditu Udalak herriko zenbait aparkalekutan\nAlbisteak 09 Junio 2021\nUdala herriko aparkalekuen lanketa egiten ari da eta hainbat bilera egin ditu herritarrekin gaia aztertzeko eta eremu batzuetako arazoei konponbidea emateko.\nLanketa horren barruan, Udalak erabaki du aurrerantzean Anibarko Portuko aparkalekuak oriotarrentzat izango direla eta, beraz, kanpotik datozen ibilgailuek ezin izango dituzte erabili. Egun hauetan pintatuko ditu Udalak lurreko seinaleak, hori adierazteko.\nAnibarko Portuan erabilera librekoak izango diren aparkaleku bakarrak ekialdeko muturrekoak izango dira (irudian, puntu zuri batez markatutako eremua).\nEstropalari kaleko aparkalekuak ere oriotarrentzat izango dira eta Udalak, kalea asfaltatu berritan, aldatu egin ditu hori adierazten duten lurreko seinaleak, seinale horizontal estandarrak jarrita lehen zeuden gorrien partez.\nHondartza-bideko errepidea egoera txarrean dago eta irailetik aurrera konponduko du Udalak, hondartzarako bidegorria egitearekin batera. Bidegorria egiten denean, aparkalekuetan ere izango dira aldaketa batzuk.\nAutokarabana-guneak prestatu berri ditu Udalak eta, horrekin batera, seinaleak jarriko ditu hondartzako, Abaromendiko, Anibarko Portuko eta futbol-zelaiaren ondoko aparkalekuetan, jendeari gogorarazteko toki horietan galarazita dagoela autokarabanak (eta, orokorrean, 6 metro luzetik gorako ibilgailuak) aparkatzea. Abaromendiko aparkaleku zabalaren sarreran galiboa jarri du Udalak, 2,20 metrotik gorako altuera duten ibilgailurik ez sartzeko.\nUdalak, bestalde, motoak aparkatzeko hiru gune berri jarri ditu (Abaromendi kalean, Goiko Kalean eta Anibarko Portuan) eta motozaleei gogorarazten die guztiz debekatuta dagoela motoak espaloitan aparkatzea. Moto-guneetan aparkatu behar dira motoak.\nUdalak gaia lantzen segitzeko asmoa du, sortzen diren arazo berriei irtenbidea emateko eta ahalik eta irizpide egokienak finkatzeko, betiere oriotarren ongizatea lehentasuna izanda: TAO eremua, TAO makinen erabilera, aparkatzeko erlojuen erabilera…


Ezkabako talaiatik: October 2009\nAlbert Einstein-ekin eleketan\nLagun batek eskatuta, Albert Einstein-en aipu bat euskaratzeko lana hartu nuen. Alabaina, itzultzailea baino itzaltzailea naizenez, beste lagun batengana jo nuen, eta gero, beste batengana.\nAipuak euskaratzeko esperantzarik gabeko zeregina izaten da, nekez lortzen baita jatorrizkoaren biribiltasuna. Egun batzuk eta buelta bestetzuk eman behar izan dizkiogu jatorrizkoari:\nZorionez, nire lagunen prestutasunari esker, emaitza polita lortu delakoan nago:\nEzerk ere ez dio lagunduko gizon-emakumeen osasunari, ez handituko Lurrean biziak aurrera egiteko aukerak, dieta begetariano baten aldeko eboluzioak bezainbeste.\nAzkenik, Albert Einstein-i berari ihardetsi eta gustuko duela erran dit: bisajea ikustea bertzerik ez dago.\nHalarik ere, inork nahi badu bertze bertsiorik eman, blog honetan iruzkinak egiteko aukera dago...\nPosted by Itxaurdi at 17:34 No comments: Links to this post\nIpuin labur bat Euskalerria Irratian\nHenry Blake-en silueta beltza ez zen antzematen kale kantoi ilunaren ilunean. Ezkerreko eskua beroki beltzaren poltsikoan, eta eskuan, 9 milimetroko Browning-en gider hotza sentitzeak nolabaiteko lasaitasuna ematen zion. Blacke-k bazuen, gainera, negu gorriaz gainera, bestelako motiboak dardarka egoteko: Ekialdeko Berlingo kale kantoi hits horretan hitzordua zuen, baina kontaktuak kale eginez gero, sare guztia arriskuan egon, eta errusiarren atzaparretan eror zitekeen.\nLasaitu beharra zuen eta eskuin eskuan piztu berria zuen zigarretaz oroitu zen. Bazekien tabakoa txarra zela, batzuek zioten modu asaldagarrian, tabakoak hil egiten zuela…Baina lasaitu beharra zuen. Eskua jaso, zigarreta ahoratu eta zupada luzea eman zion. Zigarretaren punta gorriz piztu zen kale kantoi ilunaren beltzean, suaren antzera kea irentsi ahala, pentsatu zuen tabakoa txarra izanik ere behar-beharrezkoa zuela; sorterriko oihartzuna ekartzen zion gogora, agian Langley-n egondako denbora luzean tabako gorriaren zapore horretara ohitu zelako; agian, Agentziaren eskoletan ikasitakoa gogora ekartzen ziolako…\nBaina Henry Blacke-k ez zuen gehiago gogoratzerik izan. Suaren antzera piztu zen kalearen beste aldetik zetorren hori ez zen zigarreta baten punta gorria. 9 milimetroko bala batek kopetan sartu eta gomuten zakua leherrarazi zion.\nDanbadaren oihartzuna joanda, alboko kale kantoi ilunetik beroki beltzeko gizon bat atera zen, Tupolev pistola eskuan, artean bero. Espioi errusiar horrek Henry Blacke hila zela ikusi zuen: Henry Blacke-en kopetako zuloari odol gorriari zerion eta ahoari, ke beltza. “Tabakoak zinez hil egiten du” pentsatu zuen, errusiarrek berezko duten sarkasmoarekin.\nPosted by Itxaurdi at 17:25 No comments: Links to this post\nEta Donostiatik bueltan, Zuastiko ordainlekuan, Goardia Zibilaren kontrol izugarri bat: demograzia (sic) batean bizi garela gogorarazteko, edo.\nIzanez ere, kontrol guneko goardia zibilei, iluntzeko ordu horietan, berdin zaie Aralarkoak, EAkoak, EAJkoak, Batasunakoak, ELAkoak, LABekoak edo Lokarrikoak zareten.\nIzanez ere, fusila eskuetan hartuta, aurpegia estalita eta balen kontrako txalekoaren atzetik begira duzuen goardia zibilaren begietan, hauxe bazik ez zarete: "una puta vasca" eta "un puto vasco", hurrenez hurren.\nIzanez ere, autotik jaisteko agindu, eta mendiari begira jartzeko agindu dizuen goardia zibilari ez joan koplekin eta nabardurekin, umore fina ez baita benemerito-en ezaugarri behienena.\nAi, euskaldun guztiek goardia zibilek bezain garbi edukiko balute, beste kuku batek joko liguke!\nPosted by Itxaurdi at 00:36 No comments: Links to this post\nZorionak, Zulo Alai\nBerriozarko Zulo Alai elkartearen 25. urtemugaren harira lagun batek egindako bertso ederra:\nHogei eta bost urte hauetan\nIbili gara txintxo lanean\nEta parrandan ere bai.\nHemen gurekin gaur ez daudenak\nEz ditugu ahaztu nahi\nTopa dezagun haiek gogoan:\nBaiki, zorionak, Zulo Alai!\nPosted by Itxaurdi at 15:17 No comments: Links to this post\nLabels: bertsolaritza, herrigintza\nGerraren aurkako hitzak, 2009\nAzken urteotan egin den gisara, Gerraren aurkako hitzak bildu ziren atzo Barañainen. Atzoko saioan, batik bat poetak izan ziren bertaratu zirenak. Nik, aldiz, testu bat prosan prestatua nuen, behean irakur daitekeena, hain zuzen.\nHispano-Suiza beltz dotorea herriko plazara sartu eta txapel-gorri bat azkar jaitsi zen. Txapel gorriaren azpian Eusebio Esparza gordetzen zen. Eusebio Esparzak gure aita berehala ezagutu zuen: “Hara, Teofilo!”. Txapel gorria erantzi zuen esku batekin eta beste eskua aitari eman zion: “Ze moduz, aspaldiko, Teofilo!”\nGure aitak bostekoa eman zion lagun zaharrari: gizondua eta gizendua ikusi zuen Eusebio. Aurpegia eta begirada bestelakoa zuela ematen zuen. Aitak azaldu zion beste bi anaia frontean izategatik libratu eta herrian zela atzera. Kamioia eta Hispano-Suiza beltz dotorearen kontura galdetu zion, ea zertan zenbiltzaten erreketeak han, auto eta kamio batekin.\n“San Cristobal gotorlekutik putakume andana batek ihes egin zuen, atzo. Zaindari bati pikotxa batekin burua zartatu eta ihes egin zuten. Zorionez, gutariko bat Aitzoiango kasernaraino joan zen lasterka eta ihesaldiaren berri eman zuen; hori atzo gertatu zen, igandean. Gu boluntario bila ari gara, ea osatzen dugun talde polit bat gorri separatista horiek ehizatzeko. Bidenabar esanda, zuk ederki ibiltzen zenuen mauserra, ez? Zatoz gurekin, Teofilo. Horretarako etorri gara-eta, boluntarioak biltzera.” Eta txapel gorria jantzi zuen, agintaria zein zen nabarmentzeko.\nTxapel gorriaren azpian irribarre zuri batez gelditu zitzaion beha aitari, baiezkoa noiz adituko zain. Aitak gizendua, gizondua eta doilortua ikusi zuen lagun zaharra. Irribarre zuriaren atzean bihotz belztua ikusi omen zion aitak, eta ezetz esan zion, eta beste bati esateko: beraiek jadanik behin joanak zirela boluntario, bi urte lehenago, elkarrekin joan ere; ea ez zen oroitzen...\nEusebio Esparzak sudurra zimurtu, txapel gorria atondu, eta beste irribarre zuri batez erantzun zion gure aitari. Gero, batengana eta bestearengana jo zuen: “Gorri hiltzaile horiek harrapatzea untxiak ehizatzea bezain erraza izanen da” aldarrika. Baten bat igo zen, txaloka eta bibaka kamioira.\nTxapel-gorria Hispano-Suizara sartu aitzin, aitak galdetu zion ea noiztik zen erreketea, eta Eusebiok esan omen zion: “Ni beti izan naiz karlista, Lacar Tertziokoa” eta, atekada bat emanda, auto beltzaren beltzean gorde zen; txapela gorria baino ez zen ikusten urruntzen ari zelarik.\nUrteak joan, urteak etorri, gure aitak inoiz ez zuen lortu gogoratzea Eusebioren karlismoarekiko atxikimendu suhar hori gerra baino lehenagokoa izan zenik.\nPosted by Itxaurdi at 21:54 No comments: Links to this post\nLabels: gerra, idazkuntza


PISA azterketako irakurketa probaren analisia eta lanketa bideak. :: ikasi :: Udako Euskal Unibertsitatea\nPISA azterketako irakurketa probaren analisia eta lanketa bideak.\nOrdutegia: Osteguna-Ostirala. 9:00-13:00 / 15:00-17:00\nAurten berriz ere egin da azterketa, apiril eta maiatzean zehar, nahiz eta emaitzak 2019ra arte ez diren argitara emango. 2018an irakurtzeko gaitasunaren ebaluazioa izan da arretagune nagusia eta beraz, azterketaren item asko irakurmenari begira diseinatu dira.\nIkastaro honetan PISA azterketako 2018ko irakurketa-markoa eta bere osagaiak aztertzen saiatuko gara, gero horiek landu ahal izateko ikas-jardueren analisian eta diseinuan trebatzeko.\n2018ko definizioaren osagaiak: ulermena, erabilera, ebaluazioa, hausnarketa, konpromisoa, testuak, norberaren helburuak, ezagutza, norberaren garapena eta parte hartzea gizartean.\nIrakurketa-prozesuak: irakur-jariotasuna, informazioa bilatzea, ulertzea, ebaluatzea eta hausnartzea.\nIrakurtzeko gaitasunaren ebaluazioa: eszenatokiak, itemen zailtasuna areagotzen duten aldagaiak, dimentsioak.\nHomologazio kodea: 1868348016


30 km/h-ra murriztuko da abiadura Bilbo osoan - Deia\ndeia.eus 22.09.2020 | 16:32\nJuan Mari Aburto eta Alfonso Gil, neurri berria azaltzeko eskainitako prentsaurrekoan. Bilboko Udala\nJuan Mari Aburto eta Alfonso Gil, neurri berria azaltzeko eskainitako prentsaurrekoan.\nBILBO. Gaurtik aurrera, hilak 22, ibilgailuak 30 km/h-ko gehienezko abiadura hartu ahal izango dute Bilboko hiri osoan zehar. Horrela azaldu egin dute Bilboko alkate Juan Mari Aburtok eta alkateorde eta Mugikortasun eta Jasangarritasun Saileko zinegotzi Alfonso Gilek gaur goizean eskainitako prentsaurrekoan.\n2018ko uztailetik, Bilboko kaleetako % 87an, bazegoen gehienezko abiadura mugatuta, 30 km/h ezarrita gehienezkotzat. Orain, neurri hau hiri osora zabalduta, Bizkaiko hiriburua 300.000 biztanle baino gehiagoko lehen hiria izango da munduan ibilgailuen zirkulazioaren gehienezko abiadura mugatzen duena 30 km/h ezarrita muga.\nUrteokin, Bizkaiko hiriburuan ekimen asko gauzatu dira hiri mugikortasuna hobetzeko, eta hainbat bider agertu zaio ezagutza horregatik, batzuk ospe handia eman diotelarik, hala nola Greenpeacek mugikortasun jasangarriaren aldeko konpromiso handieneko hirien zerrendan lehen lekuan jarri izana 2019an, edo "Ciudades que caminan" saria 2020an, edo Bilboko garraio publikoak baloraziorik onena eskuratu izana KIBek Espainia osoan egin zuen azterketan, edo Aire Garbiaren Lehen Saria, airearen kalitatea hobetzeko hartutako neurriengatik, "X Aire Limpio" plataformak emanik.\nNeurri honekin, trafikoa baretu nahi da, gidatzeko ohiturak aldatu, eta ingurumenaren gaineko presioa gutxiagotu (bai airearen kutsaduran, bai kutsadura akustikoan). Bilbo hiri seguruagoa izango da aurrerantzean, adeitsuagoa, erosoagoa, atseginagoa eta osasungarriagoa. "Are 30 bider gehiago".\nAirearen kutsadura murriztean, poluzioak osasunean dauzkan ondorio neurotoxikoak nabarmen gutxitzen dira. Gas gutxiago isuriko dira eta horrek osasunaren hobekuntza orokorrean izango du eragina eta klimaren aldaketa arintzen lagunduko du. Izan ere, abiadura motelagoan, CO2 isuriak asko murriztuko ditugu.\n"Bilbo osoa 30ean" neurriaren bidez, gainera, hobea izango da trafiko osoaren bizikidetza galtzadan, baita bi gurpileko ibilgailuentzat ere; izan ere, istripuetarako arriskua eta istripuen larritasuna erruz murriztuko dira, abiadura-muga horren petik ibiliz.\nAzterlan askoren arabera, gehienezko abiadura 30 km/h den eremuetan, istripuen tasa orokorra % 15 eta % 30 bitartean murrizten da, eta istripuen larritasuna % 50 murrizten da.\nAzterlan horien arabera, orduko 30 kilometroko abiaduran joanik, arriskua 9 bider txikiagoa da orduko 50 kilometroko abiaduran joanik baino; eta, bestalde, orduko 80 kilometroko abiaduran joanik, ibilgailuek harrapatzen dituztenen % 95 hiltzen da, eta, aldiz, orduko 65 kilometroko abiaduran joanik, % 85, eta orduko 50 kilometroko abiaduran joanik, ostera, % 45. Aitzitik, orduko 30 kilometroko abiaduran, ibilgailuek harrapatutakoen % 95 ateratzen da bizirik.\nHiri-bidean abiadura murriztuta, murriztu egiten da halaber istripuen kopurua guztira, eta, hala da, hain zuzen, ibilgailua hobeto menderatuta eroaten delako eta distantzia txikiagoan hauteman ahal delako inor edo ezer jotzeko arriskua.\nGainera, neurri honekin trafikoa baretzen da, eta segurtasuna hobetu ez ezik, ingurua atseginagoa izan dadin ere lortzen da, kaleko edo auzoko bizimoduaren zati handi bat berreskuratzeko bidea emanez, eta tokiko merkataritzarako ere onuragarri gertatuz.\nGainera, azterlanen arabera, bizikleten, oinezkoen eta motordun ibilgailuen arteko bizikidetza ere hobetu egiten da. Egiaztatuta dago handitu egiten dela nabarmen kaleetatik dabiltzan oinezkoen kopurua, eta, 30 eremuetan, hazi egiten dela bizikleten erabilera, % 15 eta % 20 bitartean; aldiz, motordun ibilgailuen erabilera murrizten da, horixe izaki europar politiken helburuetako bat.\n"Bilbo osoa 30ean" neurria bat dator Europako Batzordeak aurtengo Mugikortasunaren Europar Astearen kanpainarako hautatutako goiburuarekin: "Isuririk gabeko mugikortasun baten alde" baitzen goiburua. Gai honek 2050erako ikatz-isurketen neutraltasuna lortzeko helburu asmo handikoa islatzen du, Europako Itun Berdean jasotakoa. Halaber, gaiak azpimarratu nahi du garrantzitsua dela bi hauek sustatzea: zero isuriko garraio-sistemetarako irisgarritasuna eta pertsona guztientzako sistema inklusiboa.\nAzkenik, "Bilbo nire kotxe barik! Bilbo nire kotxe barik! egunean ohikoa izaten den bezala, 2020ko Ibiltariariaren Saria eman da aurten ere. Oraingo honetan, Europar Mugikortasunaren Astea hain birtuala izan delarik aurten pandemiaren ondorioz, Mugikortasun eta Jasangarritasun Sailak ezagutza agertu nahi izan dio gure hiria goratuko eta bereiziko duen ekimen digital bati.\nBilbao, ay cómo has cambiao!, @bilbaocambiao (42.000 jarraitzaile baino gehiago ditu Facebooken), Conoce Bilbao con Esme @conocebilbao.conesme (10.000 jarraitzaile baino gehiago ditu Facebooken eta ia 4.000 Instagramen), Me gusta Bilbao Bilbo @MGBilbo (ia 75.000 jarraitzaile Facebooken) eta Bilbao en construcción @bilbaoenconstruccion (7.000 jarraitzaile dauzka Facebooken eta 2.000 baino gehiago Instagramen) izan dira hautagaiak.\nIrabazle gertatu den ekimena Bilboko 2020 EMAn laguntzaile izan diren irrati-etxeen entzuleek hautatu dute (irrati etxeen zerrenda). Eta entzule agurgarriek eman duten epaia izan da 2020ko Ibiltariaren Saria saria ekimen honentzat izango dela: "Conoce Bilbao con Esme" @conocebilbao.conesme.\n"CONOCE BILBAO CON ESME"\n2013an ireki zuen profil hori Esmeralda Hernandok, eta 2014tik blog bat ere badu. Gainera, Bilbori buruzko hiru liburu idatzi ditu eta hainbat komunikabiderekin kolaboratzen du.\nBilboko ohiko ibiltaria dugu Esmeralda, eta bere "Pildoritas de Bilbao" izenburuko liburuetan istorioak edo "susedidoak" (Bilbon bertako azentuko gaztelaniaz esaten den bezala) azaltzen ditu, modu atseginean, sinplean, hizkera argian eta, batez ere, Bilbo bihurtu den hiri handia eraikitzeko oinarria izan zen iragan hori erakusteko gogo biziz kontatuak.\nEsmeralda Hernando egileak, sare sozialetako profiletan zein argitalpenetan, bere hiriko txoko eta sekretuak ezagutarazi nahi ditu, eta irakurle bakoitza bilbotar sentimenduan murgildu, bere tradizioetan barneratu, bere harrotasunaz kutsatu eta bere nortasunaz busti dadila.\nArrakasta handia izan du Barakaldoko bigarren eskuko bizikleten merkatuak.


GoRRaK eTa HeZKuNTZa: junio 2007\nIrakaskuntzan, bai ume gorraren tutorea bai irakasle espezializatuak zeinu-hizkuntza erabil dezakete umearekin komunikatzeko eta gauzak hobeto azaltzeko.\nZeinu-hizkuntza erabiltzeak erlazioa naturalagoa egingo du, gauza ezberdinak komentatu ahal izango ditugulako era errazean. Honetaz aparte, umea zehaztazun eta zabaltasun gehiagoz adierazteko aukera izango du.\nZeinuak era naturalean barneratzen joatea da helburu nagusiena, baina badaude zeinu batzuk zailtasun gehiagoz bereganatu edo ikasiko dituenak. Horregatik azken hauek era sistematikoagoan erabiltzea gomendagarria da:\nNozio espazialak (barruan, kanpoan, non, azpian...)\nDenbora nozioak (noiz, gero, goiz, arin, astiro...)\nNozio kausalak (zergatik...)\nKategoriak (tamainak, koloreak, formak...)\nGaldera konkretuak (nor, zenbat...)\nZeinu-hizkuntzarekin ariketa ugari egin ditzakegu, ahozko hizkuntzarekin soilik komunikatuz oso zailak izango litzatekenak:\nEgingo diren ariketak eta jolasak planifikatu.\nAurreko egunean egindakoa komentatu.\nUmeari zergatik gauza batzuk egin behar diren eta zergatik ez azaldu.\nPublicado por maiteder intxaurraga en 17:35 No hay comentarios:\nEzpan-irakurketa, ezpainen mugimenduaren bidez hizkuntza ulertzeko trebetasuna edukitzea da. Ikusmeneko metodo bat izango da, ume gorrak ahozko komunikazioa ulertzeko gai izan dadin. Ezpan-irakurketa lan zaila izaten da normalean. Zaila, motela eta erabiltzen dugun hizkuntzaren ezagutza mailarekin zerikusia duena.\n1. Ezpain-irakurketaren sorterazia:\nEzpain-irakurketa ez du bakarrik espezialistarekin landuko, umearen ikaskuntza prozesuan sartuta dauden guztiek lantzen saiatu beharko dira eguneroko ekintzetan. Bereziki gurasoak landuko dute ezpainen-irakurketa umearekin, denbora gehiago emango dutelako umearekin eta komunikatzeko beharra edukiko dutelako.\nGarrantzitsuena gauza berdinei buruz behin eta berriz hitz egitea izango da. Momentu guztiak onak dira praktikatzeko, baina beti ere derrigortu barik. Dutxan eta bazkaltzerakoan erabiltzen dituen gauzei buruz hitz egingo dugu umeekin, kaletik goazenean zer ikusten duten galdetuko diegu...\n2. Ezpain-irakurketa errazten duten mekanismoak:\nEz umeak ez inork ezagutzen ez duen hitz bat ezpainetan irakurtzeko gai ez da izango.\nLortu behar dugun lehenengo gauza umeak hiztegi bat bereganatzea izango da, geroago ezpainak irakurri ahal izateko. Helburu hau lortzeko ditugun baliabide guztiak erabaili beharko ditugu.\nBegi pistak: Adibidez, aulki bati buruz hitz egiten badiogu aulkia seinalatu beharko dugu, aulki ezberdinen argazkiak erakutziko dizkiogu, marrazki bat egingo diogu.....\nTestuinguru naturala: Hitzak eguneroko egoeretan aurkeztu behar dizkiogu, egoera familiarretan....\nMimika erabili: Hitz berria zeinu baten bidez ere adierazi dezakegu umeak hobeto uler dezan. Umeak hiztegia mimikaren bidez barneratuko du lehenengoz, baina pixkanaka-pixkanaka zeinu bat ezpainen mugimendu zehatz batekin eralzionatzen hasiko da.\nHoni buruzko informazio gehiago nahi baduzue hemen klikatu.\nPublicado por maiteder intxaurraga en 12:12 No hay comentarios:\nUme gorren ahozko hizkuntza\nGorrentzat ahozko hizkuntzaren ikaskuntza oso lan nekagarria izaten da, eta konstantzia bat eskatzen du. Umeak lehenengo urtetan, ez du satisfakziorik jasoko ahozko hizkuntza ikastean, oso pertsona gutxik ulertuko diotelako eta bere aurrerapena oso motela izango delako. Urte hauetan ahozko hizkuntza gauzak eskatzeko erabiliko du soilik, bere sentimenduak, zalantzak.... sailtasunekin adierazteko gai izango da. Horregatik, umearen ikaskuntza errazteko ahozko hizkuntza jokuen bitartez ikastea planteatu da, horrela umeak haien esfortsuengatik sari bat lortzen duela ikusiko du eta motibatuagoa egongo da.\nUme gorrentzat komunikazio eta hizkuntzaren garapenerako dauden programak oinarri hauek eduki beharko dituzte:\n1. Umea aurpegira begiratu behar digu hitz egiten dugunean, hori da lortu behar dugun gauzarik garrantzitsuena. Hau umea behartu gabe lortu behar dugu; horretarako, gure begirada, mimika, zeinuak..... ondo erabili behar ditugu, umea gure aurpegia topa dezan komunikazio momentuan. Bere aurpegia gure eskuaz mugitzen badugu, azkenean umea ez gaitu begiratuko eta begiradaren blokeoa sortuko da. Hau ez du esannahi ezin diogula laztandu hitz egingo dugula adierazteko, baina behartzea tzarra izango da umearentzat.\n2. Gure aurpegia umearen aurpegiaren aurrean egon beharko da, komunikazioa ondo eman dadin. Kokapena oso garrantzitsua izango da.\n3. Ez da arin hitz egin behar. Normalean hitz egiten dugun abiadura gehiegizkoa da, beraz moteldu beharko dugu pixka bat, baina ez gehiegi.\n4. Ahoskera argia izan behar da, baina gehiagotu barik, artikulazioa deformatu daitekelako.\nEsaldiak sinpleak eta osoak izan beharko dira, ez ditugu moztu behar. Gramatikalki ondo eraikiak dauden esaldiak eskeiniko dizkiogu, hizkuntza ondo eraikitzen joan dezan.\n5. Gor batekin hitz egiten dugunean keinuketa, mimika.... erabiltzea oso garrantzitsua da ulermena erraztuko diogulako. Ez badugu keinurik egiten, gorrak interesa galduko du eta beste gauza batera joango da.\nOrokorrean, adierazkorrak izatea besterik ez du eskatzen, eta horretarako: ezpainak, eskuak, begiak, gorputz osoa erabili beharko da.\nPublicado por maiteder intxaurraga en 11:59 No hay comentarios:\nGehienetan integrazio gela batean dauden ume gor bakoitzarentzat irakasle espezializatu bat behar da, normalean egongo den irakasleaz gain. Irakasle espezializatu honek ume gorren ikaskuntza errazten saiatuko dira.\nIrakasle honek, umearen garapena ezagutuko du, bere ikaskuntzaren prozesuak ere ezagutuko ditu, eta ume ahozko hizkuntza bereganatzeko metodorik hobererenak ezagutuko ditu.Aipatutako guzti horretaz aparte, irakasle espezializatu horrek gorren zeinu hizkuntza ezagutu beharko du. Honek ez du esan nahi zeinu hizkuntza erabili beharko dutenik. Komunikazio era bat baino gehiago erabiltzea umearen ikaskuntza mailaren arabera emango da, beraz, beharrezkoa bada ikaskuntza hobetzeko eta errazteko erabiliko da.\nUmeak behar duen laguntzari buruzko eztabaidak ere badaude. Honen inguruan esan dezakeguna da, guztia umearen ikaskuntza aukeren eta aukera komunikatiboen inguruan oinarrituko dela. Honetaz aparte laguntza era desberdinetan ere emango zaie: irakasle ofiziala lagunduz edo klasetik kanpo laguntza gelan lan eginez edo logopedia gelan lan eginez.\n1. iRaKaSLe oFiZiaLa LaGuNDuZ: Aukera honetan irakasle espezializatua materialak, informazioa, testuak..... prestatuko ditu tutoreak ume gorrarekin gelan erabiltzeko. Beste aldetik, ume gorrarekin zuzenean lan egin dezake landu diren gaiak azalduz, zalantzak argituz eta gaia lantzeko prestatu den materiala emanez. Azkenik, beste aukera bat ere badago, gelan taldeak egingo dira eta umea entzule talde batean jarriko da. Horrela ume gorraren kapazitate komunikatiboak hobetzea espero da. Azkenengo honekin lan egiteak, balio pedagogiko handia izango du eta umearen integrazioa bultzatuko du.\n2. KLaSeTiK KaNPo LaGuNTZa GeLaN LaN eGiNeZ eDo LoGoPeDia GeLaN LaN eGiNeZ: Kasu honetan irakasle espezializatua laguntza gelan lan egingo du umearekin. Normalean gela honetan hizkuntza garapena eta ikasle entzuleekin zaila suertatzen den ikasgaia landuko dute.\nHoni buruzko informazioa gehiago jasotzeko hemen klikatu.\nPublicado por maiteder intxaurraga en 11:53 No hay comentarios:\nIkastetxe antolakuntza ume gorrekin\nUme gor baten programaketa egiterakoan, zer motatako ikastetxean eskolatuko duten kontutan izan behar dugun lehenengo gauza izango da: ohizko integrazio eskola batean edo gorrentzako eskola batean. Ikasle gorrak oso desberdinak dira haien artean ere, horregatik bakoitzaren ezaugarrietara egokitzen den kurrikuluma beharko dute. Ikastetxearen antolamenduaren onarpena, helburu eta metodo pedagogikoak, eskeintzen diren laguntzak, irakasgaien antolaketa, eskola ordutegia, etab, ume bakoitzaren maila eta aukeretara egokitu beharko dira irakaskuntza posiblea izan dadin ume hauengan.\nIrakaskuntzaren helburua berdina da kasu guztietan: bakoitzaren garapen pertsonala, emozionala, intelektuala eta linguistikoa bultzatzea, besteekiko interakzio soziala, gizartea eta pertsonak ezagutzea eta gizarte harremanetara, harreman laboraletara eta harreman pertsonaletara era egokienean eta errazenean egokitzeko beharrezko trebetasunak irakasten saiatuko dira.\nAipatutako gauza guztiengatik, kurrikulumak eta lan programak ez dira homogeneoak izan behar, hau da, ez dira ume guztientzat berdinak izan behar, ezta ume gor guztientzat ere ez. Beraz, ume bakoitzaren ezaugarrietara egokitzen diren programak eta kurrikulumak eskeini beharko dira.Honi buruzko informazio gehiago lortzeko umee gorren integrazioan sartu.\nPublicado por maiteder intxaurraga en 11:40 No hay comentarios:\nEspainiar zeinu hizkuntza\nHizkuntza kultura guztietako oinarrizko atributua izango da. Zeinu hizkuntzak ikusmen eta keinuen bidez gauzatzen dira, eskuak, begiak, aurpegia, ahoa eta gorputza erabiliaz. Neurologo eta linguistek ikerketa ugari egin dituzte zeinu hizkuntzaren inguruan, eta hauen iritziz gorrak komunikatzeko erabiltzen duten hizkuntza guztiz estrukturatua dago, eta ez da soilik mimika izango normalean guztiak pentsatzen dugun moduan.\nGaur eguneko gizartean zeinu hizkuntza ez da benetako hizkuntza baten moduan ikusten, hiztun askok komunikazio era bakartzat ahozko hizkuntza dutelako. Beraz hauentzat, zeinu hizkuntza ahozko hizkuntzaren ordezko behartsu bat besterik ez da.\nEntzule askorentzat gorra izatea oso gauza negatiboa da, ahozko hizkuntzaren erabilera gaitasun intelektualarekin lotzen dutelako, zerikusirik eduki ez arren. Entzule askorentzat gorrak hitz egiten dutenean egiten dituzten soinuak eta gorputzaren mugimenduak jasangaitzak dira, eta gaitasun intelektual murritza dutelaren zeinale izango dela pentsatuko dute. Baina bestalde, bi pertsona gor batzen direnean, haien arteko komunikazioa oso ona da eta ez dute arazorik izango haien pentsamenduak eta emozioak adierazteko, gramatikalki aberatsa den hizkuntza erabiltzen dutelako, ahozko hizkuntza bezalakoa. Honi brurko informazio gehoago nahi baldin baduzue klikatu hemen.\nPublicado por maiteder intxaurraga en 11:32 No hay comentarios:\nNire bitakoran gorren hezkuntza prozesuaz hitz egingo dut. Hemen txikitatik nola ikasten duten, bai zeinu hizkuntza eta bai ahozko hizkuntza kontatuko dizuet, eta nolako bidea egiten duten eskolatik unibertsitatera ikusiko duzue.\nPertsona hauek zailtasun ugari dituzte haien garapenean eta egia esanda, gaur eguneko gizarteak ez die asko laguntzen, nahiz eta gaur egun aukera gehiago edukitzen dituzte ikasketak gauzatzeko orduan. Oso zaila da haientzat soinuz beterik dagoen mundu hau ulertzea eta bizitza normal bat eramatea, beraz haien esfortzua oso handia izango da bai ikasketetan eta bai eguneroko errutinan.\nGai hau aukeratu dut orain dela hiru urte gutxi gora behera gorren mundu honekin topo egin nuelako. Bi urtez gorren zeinu hizkuntza ikasten egon nintzen eta oso mundu interesgarria iruditu zitzaidan, pertsona oso bereziekin topo egin nuelako. Horregatik zuekin gai honi buruzko hainbat gauza konpartitzea erabaki dut, eta zuentzat ere intesgarri izatea espero dut.\nPublicado por maiteder intxaurraga en 11:25 No hay comentarios:\nNi Maiteder Intxaurraga naiz, 23 urte ditut eta Orozkokoa naiz. Bertan familiarekin bizi naiz: aita, ama, osaba eta ni. Haur hezkuntza ikasten ari naiz Bilboko irakasleen unibertsitate eskolan eta aurten nire azkenengo urtea da. Gustora egon naiz bertan, baina urte hauetako gauzarik onena haurrekin egindako praktikak izan dira. Ikasketa hauek aukeratu ditut haurrak asko guztatzen zaizkidalako eta oso ondo pasatzen dudalako haiekin. Haurrak gure etorkizuna dira, beraz haien bizitzako lehenengo urtetan jasoko duten hezkuntza ahalik eta onena ematen kapaz izatea espero dut.\nBesterik gabe, ongi etorria ematen dizuet nire blog-era. Nahi duzuenean sartu eta noski, parte haru. Besterik gabe,\nPublicado por maiteder intxaurraga en 11:00 No hay comentarios:


25 urteko gizon bat atxilotu dute Basaurin, Ertzaintzako agente bat autoarekin harrapatzen saiatzeagatik | Geuria\nGainera, Galdakaoko taberna batean kalteak egiteagatik eta segurtasun-jagole bati eraso egiteagatik atxilotu dute. Epailearen aurrera eraman dute gaztea.\nAurretik Galdakaoko taberna batean kalteak sortu zituen beste hiru lagunekin // Ertzaintza\nErtzaintzak 25 urteko gizon bat atxilotu zuen atzo Basaurin, Galdakaoko taberna batean kalteak egiteagatik, beste hiru gazterekin batera segurtasun-jagole bati erasotzeagatik eta Ertzaintzako agente bat autoarekin harrapatzen saiatzeagatik. Atzo bertan epailearen aurrera eraman zuten gaztea.\nGertaerak asteazken goizaldean jazo ziren, 02:00ak aldera. Galdakaoko taberna batetik agenteen laguntza eskatu zuten, lau pertsonek kalteak sortu zituztela eta segurtasun-jagole bat jo zutela adieraziz. Ertzaintzako agenteak lekura gerturatu eta ustezko erasotzaileak aurkitu zituzten auto baten barruan. Autoa kale batetik irten nahian zegoen, eta agenteek bidea itxi zioten. Orduan, autotik irteteko eskatu zieten, baina ez zuten esana bete. Gainera, bi pertsonak ihes egin zuten.\nAgenteek euren burua “arriskuan” ikusi ondoren, eta autoan jarraitzen zuten bi gizonen eskuak ez zituztenez ikusten, arauzko armak atera zituzten. Kopilotua autotik irten eta Ertzaintzak identifikatu zuen. Momentu horretan gidariak maniobra egin eta ertzainei begira jarri zuen autoa. Eurengana joko zuela ikusita, agente batek airera hiru tiro egin, baina gidariak aurrera egin zuen, agente bat harrapatzen saiatuz. Ihes egitea lortu zuen.\nKopilotua behin identifikatuta, Basaurin atxilotu zuen Ertzaintzak gidaria, bere etxean, agintaritzaren agenteen aurkako ustezko delitua leporatuta.\nSailkatuta: Atxiloketa, Ertzaintza\nDoako eta abiadura handiko Udal wifi seinalea, Ugaon


2021/06/01tik aurrera, google produktuek, betierekoak izateari utziko diote.\n► 2021/06/01tik aurrera, google produktuek, betierekoak izateari utziko diote.\nSortzailea baronluigi, 2020ko Abenduaren 06a, 22:04:50\n2020ko Abenduaren 06a, 22:04:50 Azken aldaketa: 2020ko Abenduaren 07a, 18:28:47 baronluigi(e)k egina\nBehin baino gehiagotan ikusiko zenuten, azkenaldiko nire igoerak edo ekarpenak, google drive zerbitzarian izan direla. Honen arrazoia, doako abiadura azkar bat eskaintzeaz gain, biltegiratzen epe mugagabea eskaintzen zutelako da. Hurrengo ekainetik haurrera, hau ez da horrela izango\nLotura honetan azaltzen den bezalaxe, denbora epe baten barruan gure kontura sartzen ez bagara, Googlek hau jarduerarik gabeko kontu bezala hartuko luke, kontua eta bertan dagoena, betiko ezabatuz.\nHala ere, kontura sartzeko eskaintzen zaigun epea, oso malgua da. Jarduerarik gabeko kontu bezala jotzat izateko, kontu horrek 2 urtez sarrerarik ez luke izan beharko. 2 urte denbora dexente da, behin bakarrik bada ere, kontuaren erabilera egiteko.\nHemen igota ditudan kontuetan sartzen hasi beharko dut xD. Hala ere, oraindik lasai egon gaitezkeela onartu beharra dago, ezabaketak ez baitira 2023ko ekainaren 1 arte hasiko (eta 2021ko ekainaren bataren ondoren sartzen garen kontu guztiei, 2 urteko iraupena gehituko zaie. Hau da, abenduraren 31an sartuko bagina, fitxeroek 2023ko egun berberarate iraungo lukete online).\nEr: 2021/06/01tik aurrera, google produktuek, betierekoak izateari utziko diote.\n2020ko Abenduaren 08a, 13:38:25 #1\nBere garaian hemen proposamen bat egin nuen eta ez zuen arrakastarik izan. Asmoa google workspace kontu legal bat egitea zen taldetxo bat elkartuz. Azkenean beste bide batzuetatik lortu nuen.\nNahi baduzue hemengo igotzaileei zera eskaini dezaket, nire kontuko teamdrive bat partekatzea non edukiera zein denbora mugagabea bermatua egongo den. Team honen helburua hemen zintzilikatuta dagoen materialaren segurtasun kopia izatea izango zen eta ez zuzenean bertatik estekak ateratzea. Hau guztia googleren API arekin arazorik egon ez dadin.\n2020ko Abenduaren 08a, 16:50:48 #2\nAipamenaren egilea: iragoiko Noiz: 2020ko Abenduaren 08a, 13:38:25 Bere garaian hemen proposamen bat egin nuen eta ez zuen arrakastarik izan. Asmoa google workspace kontu legal bat egitea zen taldetxo bat elkartuz. Azkenean beste bide batzuetatik lortu nuen.\nKontuz ibili, ze azkenaldian, google teamdrive kontuak ezabatzen dabil, aurretik arrazoia zein den abisatu gabe. Horrez gain, teamdriveko loturak askoz ere "murriztuago" daude. Deskarga gutxi batzuekin, lotura blokeaturik geratzen da, denbora batez, noiz itzuliko den jakin gabe.\n2020ko Abenduaren 08a, 21:02:04 #3\nAipamenaren egilea: baronluigi Noiz: 2020ko Abenduaren 08a, 16:50:48\nAzkenaldian ezabatutako teamdrive kontuak, kontu ez legalenak dira. EDU edo bestelariko erakunde faltsuetakoak. Googlerekin zuzenean kontratatutako empresa planetan ez da egon arazorik.\nDiozun moduan google API-ak muga batzuk ditu, hauek 24 orduero berriztatzen direlarik.\n2020ko Abenduaren 30a, 23:58:03 #4\nBa nire kontu guztien zerrenda egin beharko dut eta logeatzen hasi. Programatu egin beharko ditut login horiek.\niragoiko, ba ideia ona da. Laster hostinga ordaindu behar dugunez, adminen artean komentatuko dut zuk proposatutakoa.


ELAk egindako greben kopurua %81 handitu da urteko lehen seihilekoan | Ekonomia | Berria\nELAk egindako greben kopurua %81 handitu da urteko lehen seihilekoan\nLan erreforma baliogabetzeko eskatu dio sindikatuak Pedro Sanchezi. 2018an sinatu diren sektoreko hamabost hitzarmenetatik zortzitan dago ELA\nTxakartegi, Muñoz eta Igeregi, atzo, sindikatuak Bilbon egin zuen agerraldian. MARISOL RAMIREZ / FOKU\n«Laneko gatazkek gora egitea seinale ona da». Argi adierazi zuen Adolfo Muñoz ELAko idazkari nagusiak bere iritzia, atzo, gatazkek gora eginda langileek euren baldintzak hobetzen dituztela uste baitu. Egungo egoeran, grebak inoiz baino beharrezkoagoak direla uste du, «patronalaren betoari aurre egiteko balio duelako».\nNegoziazio kolektiboaren inguruko txostenaren aurkezpena egin zuen sindikatuak, atzo, eta hark argi islatzen du gatazkei zein garrantzia eman dien ELAk. 2018ko lehen seihilekoan sindikatuak bultzatu dituen lanuzte kopuruek %81 egin dute gora iazko epe berarekin alderatuz gero. 27 greba egin zituzten iaz, eta 49 aurten. «Kopurua handiagoa izango zen akordioa lortu ondoren bertan behera utzitako grebak kontuan hartuz gero».\nGorakada horrek, gainera, eraginik izan du sinatutako itunetan, Pello Igeregi negoziazio kolektiboko arduradunaren arabera. Aurten, hamabost itun sektorial sinatu dira Hego Euskal Herrian, eta horietatik zortzitan presente egon da ELA. «Horietan guztietan lan erreformaren inaplikazioa» jaso dela nabarmendu zuen. Horregatik, Muñozek mobilizazioaren garrantzia nabarmendu zuen. «Gatazkek gora egitea albiste txarra da batzuentzat, baina guretzat aurkakoa».\nSinatutako itun horien bidez, gainera, 2012ko lan erreformari aurre egitea lortu dutelako harro mintzatu zen Muñoz. «Akordio horiei esker, egunero lortzen dugu lan erreforma gainditzea». Zentzu horretan, eskaera egin zion Pedro Sanchez Espainiako presidentearen gobernuari erreforma bertan behera utzi dezan. «Demokrazian normalena da oposizioan egon zarenean aldarrikatutakoa egitea gobernura iristean; horregatik, Sanchezen gobernuari eskatzen diogu utz diezaiola beste alderdiei begiratzeari, eta pentsatzen duena egiteko, benetan hori pentsatzen baldin badu». Izan ere, sindikatuko ordezkariaren arabera, patronalak eragin politiko handia dauka «lortutako hori guztia ez galtzeko».\nEspainiako Gobernuak, dena den, negoziazio kolektiboaren puntu gatazkatsu bat aldatzeko asmoa azaldu du, ordea. Hau da, erreforman dioenaren aurka, sektoreko itunek enpresakoek baino indar handiagoa eduki dezatela nahi du Sanchezek. «Hasieran ez zaigu asmo txarra iruditzen», azaldu zuen Muñozek, baina horrek berarekin ekar dezakeen arriskuak ere aipatu zituen. «Erreferentziazkoak diren estatu mailako itun batzuk prekarioak dira». Adibide gisa jarri zuen ostalaritzako ituna, urtean 11.000 euroko soldata onartzen duela. «Erreferentzia horiek onartzen badira, hori iseka egitea da, eta prekaritatea onartzea besterik ez dakar berarekin».\nSektore prekarioei begira\nBorrokaren bidea hautatuta, patronalak krisi garaian lortu duen guztia suntsitu nahi du sindikatuak. Eta horren artean legoke prekaritatea. «Prekaritateari aurre egiteko tartea badago», azaldu zuen Muñozek. ELAk nabarmendu zuen egoerarik zailenean dauden kolektiboei laguntzeko erabakia hartua duela, eta gogoratu azken hilabeteetan izan dituzten gatazkarik gordinenak gisa horietako sektoreetan izan direla. Alegia, lan baldintzarik kaskarrenak dituzten sektoreetan, eta «emakumeen presentzia handia den enpresetan», Leire Txakartegi genero arloko arduradunaren hitzetan.\nHorregatik, lan ildo horretan jarraitzeko asmoa erakutsi zuten ELAko arduradunek, eta aurreratu zutenez, udazkenean gatazka gehiago izango dira. Besteak beste, Gipuzkoako kale garbiketako sektorean. Halaber, zahar etxeetako langileak antolatzen hasita daudela ohartarazi zuen Igeregik. «Euren baldintzak hobetzeko lanean ari dira, eta, erakundeak mugitzen ez badira, grebara joateko prest daude». Muñozek «erakartze efektu» bat lortu nahi du horrekin guztiarekin, azaldu baitzuen «antolatzen den jendeak bere eskubideak lortzen dituela»; «borrokatuz garaipenak lortzen direnaren narratiba bat» sortu behar dela uste du ez alferrik. Eta horretan sakonduko dutela azaldu zuen.


Azaroak 20: Connie Talbot | eleizaldemusika\nAzaroak 20: Connie Talbot\nConnie Talbot 2000ko azaroaren 20an jaiotako abeslari ingelesa da. West Midlands-en jaio eta bizi da.\nNeska honen fama 2007an heldu zen, “Britain’s Got Talent” saioan bigarren postua irabazi ebanean.\nConniek Sony BMG-ekin sinatzera joan zen , baina honek azkenean ezetza eman eutson, oso gaztea zalako.\nTalbotek, hortaz, Rainbow Recording Company-akin sinatu eban eta bere lehen albuma, “Over the Rainbow”, kaleratu eban urte berberan. 25.000 kopia egin ziren mundu guztian eta lehen postua lortu eban 3 herrialdetan. Grammy sarietara ere nominatua izan da.\nIhaz “Beautiful World” single-a kaleratu eban eta bere jarratzaileek ongi hartu eben.\nPosted by biotzf on 2012/11/20 in Efemeride musikalak, SARRERAK.


Zuhaitzak inbaditzaileen kontra - Uztarria (Azpeitia)\n2009ko ots. 25a, 09:02\n'Fallopia japonica' edo Poligono Japoniarra. (Ikasberri Azpeitiko Ikastola) Argazki originala\nAzpeitiko Udalak landare inbaditzaileen kontrako kanpainaren bigarren faseari ekingo dio datorren astean. Bertako espezieen bioaniztasuna arriskuan jartzen duten landare inbaditzaileekin bukatzeko zuhaitzak landatuko dituzte ibai bazterrean. Izan ere, itzala da landare hauen etsairik handiena.\nBerrosuetatik igerileku parera bitartean, eta Eskuztatik Lasaora artean ibai ertzean zehar zuhaitzak landatuko dituzte. Eremu horietako lurjabe pribatuei datozen egunetan jakinaraziko diete zehazki noiz hasiko diren zuhaitzak sartzen.\nGipuzkoako Foru Aldundiarekin elkarlanean eta Eusko Jaurlaritzaren diru laguntzari esker burutuko du kanpainaren bigarren fasea Azpeitiko Udalak. Lehen fasea iaz hasi zen landare inbaditzaileak moztu eta ibai ertzetan pestizida bota zutenean.\nIkasberriko ikasleen ekimena\nLandare inbaditzaileen arazoak ez ditu erakundeak bakarrik kezkatzen. Ikasberri Azpeitiko Ikastolako DBH 2. mailako ikasleak landare horiei buruzko ikerketan murgilduta dabiltza azkenaldian.\nUrola bailarako landareei kalte egiten dieten hainbat espezieri buruzko informazioa bildu dute. Hala nola, Poligono japoniarra (Fallopia japonica), Buddleja Davidii edota Panpa lezka (Cortaderia selloana) landareei buruzko datuak eskatu dizkiete Aranzadi Zientzi Elkarteko Botanika Sailari, Gipuzkoako Foru Aldundiko Ingurumen arduradunei eta Azpeitiko Udaleko Ingurumen teknikariari.\n"Guk, ezjakintasunean, apainketarako landatu badugu ere Urola bailarako landareen bioaniztasunari kalte nabarmena egiten diote, Panpa lezkak kasu", adierazi dute ikasleek. "Japoniarrak bereziki ibai ertzak eta Buddlejak bide ertzak kolonizatu dituzte; hiru landareek gustuko dituzte lur mugituak, harrotuak", ondorioztatu dute gazteek. Horregatik, lur mugimenduekin kontu handia eduki behar dela jakinarazi dute. Bide batez, kutsatu gabeko lurrak direla ziurtatzea gomendatu dute.\nInformazioa bildu eta ondorioak atera ostean, ekintza zuzenak abiatu dituzte Ikasberri Azpeitiko Ikastolakoek. Herri barruko eta inguruko hiru landare inbaditzaile nagusien kokapenekin zerrenda bana osatzeko asmoa dute.\nEuren eremuetan Poligono japoniarra duten lurjabeei egoeraz jabetzeko idatzia bidaliko diete zerrendan sartzeko baimena eskatuz eta, hala nahi badute, landarea kentzeko metodorik egokienaren berri emateko.\nHerritarren laguntza ere eskatu dute ikasleek. Zerrendak osatzeko lanetan lagundu nahi dutenek martxoaren 4a bitartean ikasleekin harremanetan jarri daitezke, 943 151246 telefonoan. Izen-abizenak eta kontakturako telefono bat utzi eta ikasleak jarriko dira haiekin harremanetan.


Zarautz-Azkoitian dagoeneko ezarri duten ereduak 25 ertzain-etxeko sarea mantenduko du Segurtasun Sailak Azkoitia-Zarautzeko ertzain-etxeen kudeaketa partekatuaren eredua zabalduko du, «Urola Kosta» izena duena, Gipuzkoako beste lau ertzain-etxetara; helburua Herritarren Segurtasunerako alorrean presentzia handiagotzea eta Ikerketaren alorrean mekanismoak indartzea da. Gainera, neurri horren bitartez, zerbitzu hauek eskaini nahi dituzte: berehala erantzuneko gaitasuna, kasuen ikerketarako talde egonkorrak izatea eta bikoiztuta dauden egitura burokratikoak erraztea; aldi berean, herritarren arretarako zerbitzuak mantenduko dituzte ertzain-etxe guztietan.\nEusko Jaurlaritza terrorismoaren biktimen omenaldian izan da\n‹ Aurrekoa 1 2 … 43 44 45 46 47 48 49 50 51 52 53 54 Hurrengoa ›


Hamar egun zigor baterako | Mundua | Berria\nNoiz sortua: 2019-10-15 11:05:27\nAuzi judizialaren bilakaera\nHamar egun zigor baterako\nHamar dira Kataluniako buruzagi independentisten epaiketa ulertzeko egun erabakigarriak. Guardia Zibilaren operazio batetik hasi, eta auzipetuek epaiketan azken hitza irakurri zuten arte.\nGuardia Zibilaren patrol bat, 2017ko irailaren 27an, herritarrek protestan hartua. / Quique Garcia/EFE\nBi urte pasatxo iragan dira Kataluniako prozesuak abiada hartu zuenetik. Hamar une izan dira erabakigarriak denbora horretan guztian. Tarte horretan, agerian geratu da nola jarduten duen Espainiako sistema judizialak, bai Auzitegi Nazionalean, baita Gorenean ere. Hamaikagarren une erabakigarria orain eman duten epaia izan da.\nJendetza, 2017ko irailaren 20an, Kataluniako Ekonomia kontseilaritzaren aurrean. / Alejandro Garcia, EFE\nMIAKETEN ONDORIOZ, ELKARRETARATZE MASIBOA\nBartzelonako 13. Instrukzioko epaileak aginduta, Guardia Zibilak miaketak egin zituen Kataluniako Gobernuaren hainbat kontseilaritzatan, eta hamabost pertsona atxilotu zituen; tartean, Generalitateko goi kargudunak. Horrek mobilizazio masiboak eragin zituen herrialde osoan. Ekonomia Kontseilaritzaren egoitzaren parean egindako elkarretaratzean 40.000 lagun batu ziren. Carles Puigdemont Generalitateko presidente zenak "salbuespen egoera" salatu zuen. Espainiako Auzitegi Goreneko fiskaltzaren arabera, Jordi Sanchez ANC Biltzar Nazional Katalaneko presidenteak eta Jordi Cuixart Omnium Culturaleko presidenteak hartu zuten Poliziaren aginteari aurre egiteko elkarretaratze "biolento" horren lidergoa.\nCarme Forcadell Kataluniako Parlamentuko presidente zenari, fiskalak leporatzen zion mobilizazio hartan parte hartzea eta hurrengo egunean egindako manifestaziora deitzea.\nEspainiako Estatua eskura zituen baliabide guztiak erabiliz ahalegindu zen erreferenduma bertan behera uzten, baina, azkenean, egin zuten galdeketa. Botoa ematera deitutako herritarretatik 2.286.217k hartu zuten parte (%42), eta horietatik %90ek independentziaren alde bozkatu zuten. Poliziak herritarrei oldartu zitzaizkien, zenbait bozkalekutara indarrez sartu ziren, eta 1.066 zauritu eragin zituzten; horietatik bost, larri. Kataluniako Justizia Auzitegi Nagusiko magistratu Mercedes de Armasek erreferenduma "eragozteko" agindu zien poliziei, baina "elkarbizitza normalari eragin gabe".\nHerritar bat botoa ematen, 2017ko urriaren 1eko erreferendumean. / Juan Carlos Cardenas, EFE\nKataluniako Parlamentuak aste batzuk lehenago onartu zuen erreferenduma egiteko legea, irailaren 6an. Auzitegi Konstituzionalak, baina, bertan behera utzi zuen legea hurrengo egunean, behin-behinean, eta galdeketa egitea debekatu. Fiskaltzarentzat, estatuaren batasuna "hautesteko" helburuarekin, eta nahiz eta jakin "istilu biolentoak" gerta zitezkeela, Oriol Junqueras Generalitateko presidenteorde ohiak eta Joaquim Forn Barne kontseilaria zenak aurrera eraman zuten galdeketa. Egotzi zieten, gainera, mobilizazioak sustatu izana eta Mossos d’Esquadraren operatibo bat hauspotu izana Espainiako Poliziari aurre egin ahal izateko.\nSANCHEZ ETA CUIXART, KARTZELARA\nCuixart eta Sanchez ANC Biltzar Nazional Katalaneko presidentea espetxeratzeko agindu zuen Carmen Lamela Espainiako Auzitegi Nazionaleko epaileak. Bermerik gabeko behin-behineko kartzelatzea ezarri zien —nahiz eta artean ikerketapean zeuden—, 2017ko irailaren 20an Bartzelonan Guardia Zibilaren kontrako "setio bat" sustatzea egotzita eta sedizio delitua leporatuta. Epaileak autoan jaso zuenez, ANCko eta Omniumeko buruak izan ziren Generalitatearen Ekonomia Kontseilaritzaren eraikinaren pareko protestetako solaskideak. "Gutxienez bost aldiz saiatu ziren segurtasun indarrekin negoziatzen, soilik haien helburu politikoetarako komenigarriak ziren aukerak planteatuz. Inoiz ez zituzten onartu arriskuak gutxitze edo eragozte aldera herri segurtasunean espezialistak direnek planteatutako aukerak". Lamelak nabarmendu zuenez, epailearen aginduak betetzen ari ziren agenteak "beldurrarazi" zituzten.\nCuixart eta Sanchez, Espainiako Auzitegi Nazionalera iristen, espetxeratuak izan aurretik. / Juan Carlos Hidalgo, EFE\nHasieran Auzitegi Nazionalaren esku zegoen elkarte zibil independentisten liderren aurkako auzia, baina, hilabete pasa geroago, azaroaren 24an, Auzitegi Gorenak hartu zuen —Lamelak matxinada egotzi zien gerora—. Urriaren 16 hartan Josep Lluis Trapero mossoen maiorrak ere deklaratu zuen Lamelaren aurrean. Sedizio delitua egotzi zion, baina auzipetua izan eta gero matxinadagatik zigortua izateko arriskuan dago. Datorren urtarrilaren 20an da hastekoa haren aurkako epaiketa, Auzitegi Nazionalean.\nINDEPENDENTZIA ALDARRIKAPENA PARLAMENTUAN\nKataluniako Parlamentuak independentzia aldarrikatu zuen. Espainiako Senatuak, berriz, 155. artikuluaren ezarpena onartu zuen hiru ordu laurden geroago. Beraz, Kataluniako administrazioa eta Generalitatea Madrilen esku geratu ziren. Mariano Rajoy Espainiako presidente zenak adierazi zuen Kataluniako presidentea eta kontseilariak kargugabetuta zeudela, eta hauteskundeetara ere deitu zuen.\nKataluniako agintariak 2017ko urriaren 27an independentzia aldarrikapenean. / Andreu Dalmau, EFE\nPablo Llarena auziaren instrukzio epaileak bere autoetan jaso zuenez, prozesu subiranistaren aurkako ikerketa 2012an hasi zen, Generalitateak Trantsizio Nazionalerako akordioa sinatu zuenean, eta independentismoak 2017ko urriaren 27an gauzatu zuen prozesua, independentzia aldarrikatuta. Bizpahiru egun geroago, Jose Manuel Maza fiskalburu zenak planteatu zuen "estatu kolpe bat" izan zela prozesua, Espainiako Konstituzioa "indargabetzea" eta Kataluniaren independentzia aldarrikatzea zutela helburu Junquerasek eta enparauek, eta matxinada egozteko ez dela beharrezkoa "indarkeria armatua", "setio egoera bat" baizik. Llarenak eta epaiketako fiskalek ere tesi horri eutsi zioten.\n2017ko azaroaren 2a\nEspainiako Auzitegi Nazionalean deklaratu zuten Junquerasek, eta Jordi Turull (Presidentetza), Josep Rull (Lurralde Antolaketa), Raul Romeva (Atzerri), Joaquim Forn (Barne), Carles Mundo (Justizia), Dolors Bassa (Lan eta Gizarte Gaiak) eta Meritxell Borras (Gobernazio) kontseilariek, eta haiek kartzelatzea erabaki zuen Lamela epaileak, iritzita matxinada baterako "estrategia bat" diseinatu zutela. Ikerketapean zeuden matxinadagatik, sedizioagatik eta diru publikoa bidegabe erabiltzeagatik, eta behin-behineko espetxealdia ezarri zien magistratuak, argudiatuta ihes egiteko eta delitua berriro egiteko arriskua zutela.\nOriol Junqueras Espainiako Auzitegi Nazionalera iristen, deklaratu eta espetxeratua izan aurretik. / Fernando Alvarado, EFE\nSanti Vila Enpresa kontseilari izandakoak ere deklaratu zuen, eta kartzelatu zuen, bai, Lamelak, baina 50.000 euroko bermea jarrita. Vilak dimititu egin zuen 2017ko urriaren 26an, independentzia aldarrikapenaren bezperan, eta Lamelak horregatik bereizi zuen besteengandik. Forn eta Junqueras izan ezik, abenduaren 4an atera ziren kartzelatik Rull, Romeva, Bassa, Turull, Mundo eta Borras, behin auzia Gorenaren —Llarenaren— esku zegoenean, bakoitzak 100.000 euroko bermea ordainduta —ANCk hartu zuen bermeen ardura—. Llarenak ebatzi zuen arriskua zegoela bai presidenteordeak, bai Barne kontseilariak, baita ANCko eta Omnium Culturaleko buruek ere berriro egiteko egotzitako delitua.\n2017ko azaroaren 9a\nFORCADELLI ERE, MATXINADA\nKataluniako Parlamentuko Mahaiko kideek deklaratu zuten Auzitegi Gorenean, Pablo Llarena epailearen aurrean. Forcadell presidenteak, eta Lluis Corominasek, Joan Josep Nuetek, Ramona Barrufetek, Anna Simok, eta Lluis Guinok. Deklarazioaren ondoren, baldintzarik gabeko espetxe zigorra eskatu zuten fiskalek, baina Llarenak ez zuen eskaera guztiz aintzat hartu. Nuet izan ezik —neurrik gabe utzi zuen aske—, gainontzekoak espetxeratu egin zituen, bermea jarrita: Forcadelli 150.000 eurokoa, eta besteei, bakoitzari 25.000 eurokoa. Hurrengo egunean ordaindu zituzten bermeak, eta aske geratu ziren. Generalitateko kontseilariei bezala, Forcadelli ere matxinada, sedizioa eta diru publikoaren erabilera bidegabea egozten zioten fiskalek.\nCarme Forcadell Parlamentuko presidente izandakoa, Gorenera iristen, espetxeratua izan aurretik. / Angel Diaz, EFE\nGerora, legebiltzarreko presidentea ere kontseilariekin batera epaitu zuten Auzitegi Gorenean. Mahaiko gainontzeko kideen aurkako kausa, ordea, Kataluniako Justizia Auzitegi Nagusiak hartu zuen, eta desobedientziagatik epaituak izan zain daude. Olga Arderiu Forcadellen abokatuari galdetuta ea zergatik ez dituzten Mahaiko kide guztiak batera epaitu, erantzun zuen iruditzen zaiola Forcadell besteengandik bereizi zutela, 2012 eta 2015 artean ANCko presidentea izan zelako. "Hura ordainarazi nahi diote".\nHAMAHIRU AUZIPETU, MATXINADAGATIK\nIkerketapean zeudenek berriro deklaratu zuten Llarenaren aurrean, eta magistratuak erabaki zuen horietako hamahiru erreferendumaren harira matxinadagatik auzipetzea, eta orduan kartzelan ez zeudenak ere behin-behinean espetxeratzea: Junqueras, Rull, Romeva, Turull, Rull, Bassa, Forcadell, Sanchez, Cuixart, baita erbesteratutako Puigdemont, Antoni Comin Osasun kontseilaria, Clara Ponsati Hezkuntza kontseilaria, eta Marta Rovira ERCko Idazkari Nagusia ere —egun hartan bertan jakinarazi zuen Kataluniatik kanpo zegoela—. Llarenak autoan aipatutakoak jarraitu zituzten fiskalek, gerora, epaiketan.\nBezperan, Turull Generalitateko presidente izendatzeko saioa egin zuten Kataluniako Parlamentuan, baina JxC Junts Per Catalunyako hautagaiak ez zuen nahikoa babesik lortu. Auzipetua izan ondorengo egunean, martxoaren 24an, berriro ziren inbestidurarako bigarren bozketa egitekoak, baina, osoko bilkura egin zuten arren, ez zuten bozkatu.\nFISKALTZAREN AKUSAZIO IDAZKIA\nBehin-behineko akusazio idazkia plazaratu zuen Auzitegi Goreneko Fiskaltzak, eta matxinada delituari eutsi zion. 25 urteko espetxe zigorra eskatu zuen Junquerasentzat, eta hamazpikoa Forcadell, Sanchez eta Cuixartentzat. Fiskaltzarentzat, prozesuaren "buruzagiak" izan ziren, eta, gainera, "beharrezko biolentzia" erabili zuten "emaitza kriminala" ziurtatzeko. Matxinadagatik auzipetutako gainontzekoentzat hamasei urteko kartzela zigorra eskatu zuen fiskaltzak. Estatuko Abokatutzak ere bere akusazio idazkia aurkeztu zuen, eta sedizioa egotzi zien fiskaltzak matxinada leporatzen zien buruzagi independentistei. Espainiako Justizia Ministerioaren menpeko organoak ez zuen indarkeriaren erabileran oinarritu akusazioa. Beraz, espetxe zigor eskaerak apur bat txikiagoak izan ziren; Junquerasentzat, kasurako, hamabi urtekoa. Auzia epaiketarako data jarri zain geratu zen.\nEspainiako Auzitegi Gorena, 2018ko azaroaren 2an, fiskaltzak bere akusazioak irakurri zituen egunean. / Javier Lizon, EFE\nAdierazpen instituzionala egin zuen Kataluniako Parlamentuak, eta, diputatu subiranisten eta Comukoen aurrean, "errepresioaren konplize" izatea aurpegiratu zion Quim Torra Generalitateko presidenteak Pedro Sanchez Espainiako presidenteari. Sanchezek subiranistekin "zubiak eraikitzera" deitu zuen kargua hartu zuenean, hilabete batzuk lehenago, ekainean.\nKataluniako buruzagi politiko eta sozial subiranisten kontrako epaiketa hasi zen Espainiako Auzitegi Gorenean. Defentsako abokatuek salatu zuten, lehen egunean, akusatuen oinarrizko eskubideak urratu zirela prozesu guztian, eta epaiketa atzeratzeko eskatu zuten. Baina Manuel Marchena epaimahaiburuak ez zuen eskaera hori onartu, eta hurrengo egunean akusazioen —fiskalak, Estatutako Abokatutza, eta Vox herri akusazioa— txanda heldu zen. Fiskalek argudiatu zuten "soilik Espainiari" dagokiola burujabetza, eta, gainera, garaipentzat jo zuten epaiketa bera egitea.\nHamabi auzipetuak, 2019ko otsailaren 12an, Espainiako Auzitegi Goreneko akusatuen aulkian. / Emilio Naranjo, EFE\nBi egun geroago —ostegunarekin— hasi ziren akusatuak deklaratzen. Junqueras izan zen aurrenekoa hitz egiten, eta azpimarratu zuen buruzagi subiranistek egindako "ezer" ez dela delitu. Gainera, autodeterminazioa defendatu zuen, eta adierazi zuen galdeketa egin zutela katalanen "zati nabarmen bat" subiranista delako, eta Madrilek hitz egin nahi ez zuelako. Deklaratzen azkenekoak Cuixart eta Forcadell izan ziren, otsailaren 26an. Lekukoak eseri ziren, gero, epailearen aurrean.\nEpaiketaren lehen egunak ikusmin handia piztu zuen. "Segurtasuna" bermatze aldera, polizia operatibo itogarria ezarri zuen Espainiako Gobernuak Gorenaren inguruan. Horrek akusatuen senideei, Kataluniako zein Euskal Herriko ordezkari politiko independentistei, kazetariei, eta herritarrei eragin zien. Gertatutakoa salatu dute alde guztiek. Otsailaren 16an epaiketaren kontrako manifestazio masiboa egin zuten Bartzelonan.\nEpaiketak iraun zuen ia lau hilabeteetan ezin izan zuten oinarrizko tesia egiaztatu, baina fiskalek bereari eutsi zioten, eta, ekainaren 4an Auzitegi Gorenean plazaratutako ondorioetan nabarmendu zuten Kataluniako prozesu subiranista "estatu kolpe bat" izan zela, eta buruzagi independentistek "konstituzioa hautsi nahi" izan zutela "indarkeria" erabiliz. Estatutako Abokatutzak ez zuen tesi hori gezurtatu, baina zehaztu zuen indarkeria ez zela "egiturazkoa" izan.\nEkainaren 12an heldu zen akusatuek azken hitza hartzeko aukera, eta ia aho batez ohartarazi zioten Goreneko epaimahaiari epaiak oinarrizko eskubideen etorkizuna baldintzatuko duela. Akusatuek adierazi zuten sentitzen zutela beren ideologiagatik izan zirela jazarriak eta epaituak, eta Espainiako Estatuari eskatu zioten bide judiziala alboratu eta elkarrizketarena ibiltzeko. Akusatuetako batzuen azken mintzaldiak hunkigarriak izan ziren; Turullenak eta Cuixartenak, kasurako. "Desadostasuna, kritika eta protesta erasoarekin eta errespetu faltarekin nahastu dute; hori mentalitate ahulen eta autoritarioen logika da", adierazi zuen, esaterako, Presidentetza kontseilari izandakoak. Omnium Culturaleko presidenteak, berriz, preso politiko izaera nabarmendu zuen: "Preso politiko bat naiz, epaiketa politiko batean. Ez dut inolako damurik. Auzi kolektibo baten aurrean gaude, eta berriz egingo nuke". Junqueras izan zen denbora gutxien behar izan zuena: haren mintzaldia ez zen lau minutura ere iritsi. Epaiketa epaiaren zain geratu zen, egun hartako 19:00ak inguru zirela.\nJendetza Bartzelonako Katalunia Plazan, epaiketaren amaiera pantaila handian ikusten. / Marta Perez, EFE\nZigorrak, delituak eta zigortuak